Ночной кинозал. Художественный фильм Офицерские жены 5, 6 серии (16+) По окончании: Новости /на баш.яз./\nЭшҡыуарлыҡты үҫтереүгә 2 миллиард һум бүленә\nБыл турала Республика етәксеһе Радий Хәбиров "Коммерсант" баҫмаһына интервьюла белдерҙе. Эшҡыуарлыҡты үҫтереү буйынса төбәк программаһы алты йылға ҡабул ителгән. Бизнес менән шөғөлләнергә теләүселәргә хоҡуҡи, финанс һәм консультацион ярҙам күрһәтелә.\nЙәрмәкәй районында ҙур һөтсөлөк фермаһының беренсе сираты файҙаланыуға тапшырыласаҡ\nЙәрмәкәй районында ауыл хужалығына бүленгән инвестициялар маҡсатлы ҡулланыла. Тиҙҙән районда республикалағы иң ҙур һөтсөлөк фермаһының беренсе сираты файҙаланыуға тапшырыласаҡ. Башҡортостан һәм немец эшҡыуары менән берлектәге проекттың хаҡы - 3 миллиард һум. Ышаныслы инвестор баҙарға ураса хаҡ менән сифатлы һөт етештерергә,төбәктең инфраструктураһын үҫтерергә вәғәҙәләй. Йәрмәкәй районы Семен-Маҡар ауылында һөт етештереү комплексы төҙөлөшө менән беҙҙең ижади төркөм дә танышты.\n10 июн, 23:35\nПетербург иҡтисади форумы Башҡортостан өсөн һөҙөмтәле булды\nИке көн эсендә 82 миллиард һумға яҡын суммаға инвестиция килешеүҙәре төҙөлгән. Был турала бөгөн республика хөкүмәтендә оператив кәңәшмәлә белдерелде. Вице-премьер-республика хөкүмәте аппараты етәксеһе вазифаһын башҡарыусы Илшат Тажетдинов.\n10 июн, 11:00\nБашҡортостан инвестиция климаты торошо буйынса милли рейтингта 16-сы урында\nБеҙҙең республика уҙған йыл менән сағыштырғанда, 7 баҫҡысҡа күтәрелгән. 2019 йыл һөҙөмтәләрен Петербург халыҡ-ара иҡтисади форумында стратегия башланғыстары агентлығы белгестәре ишеттерҙе.\n07 июн, 15:18\nБашҡортостан Хөкүмәте һәм “Росатом” дәүләт корпорацияһы араһында килешеү төҙөлдө\nПетербург халыҡ-ара иҡтисади форумында Башҡортостан Хөкүмәте һәм атом энергияһы буйынса “Росатом” дәүләт корпорацияһы араһында хеҙмәттәшлек итеү тураһында килешеү төҙөлдө. Документҡа республика етәксеһе Радий Хәбиров һәм дәүләт корпорацияһы генераль етәксеһе Алексей Лихачёв ҡул ҡуйҙы.\n07 июн, 15:15\n“Инвестициялар һалынмаһа, бизнес өсөн уңайлы мөхит тыуҙырылмаһа, бер нимә лә булмаясаҡ”\nБыл турала Башҡортостан етәксеһе Радий Хәбиров белдерҙе. Ул Петербург халыҡ-ара иҡтисади форумы барышында “Рәсәй-24” телеканалына интервью бирҙе.\n07 июн, 15:00\nМоноҡалаларҙы үҫтереү фонды Күмертауға процентһыҙ кредит бирә\nПетербург халыҡ-ара иҡтисади форумында Республика етәксеһе Радий Хәбиров һәм фонд директоры Ирина Макиева ошондай килешеүгә ҡул ҡуйҙы.\n07 июн, 10:04\nПетербург халыҡ-ара иҡтисади форумының беренсе көнөндә Башҡортостан 70 миллиард һумға килешеүҙәр төҙөнө\nБеҙҙең республика делегацияһын Башҡортостан Башлығы вазифаһын ваҡытлыса башҡарыусы Радий Хәбиров етәкләй. Форумдың беренсе көнөндә 14 килешеүгә ҡул ҡуйылды.\n07 июн, 10:00\nРәсәйҙә ауыл биләмәләренең комплекслы үҫеш программаһына 2 триллион һумдан ашыу аҡса йүнәлтелә\n2025 йылға тиклем ҡабул ителгән яңы документ Башҡортостанда ла тормошҡа ашырыласаҡ. Бөгөн ошоға бәйле депутаттар һәм ауыл хужалығы министрлығы етәкселеге ҡатнашлығында аудиоселектор кәңәшмә үтте.\n06 июн, 23:33\nБашҡортостанда аҡыллы ҡалалар була\n"Ростелеком" Башҡортостанда "Аҡыллы ҡала" проектын ғәмәлгә ашырасаҡ. Бөгөн Петербург иҡтисади форумында беҙҙең республика менән "Ростелеком" араһында килешеү төҙөлдө. "Аҡыллы ҡала" проектын ғәмәлгә ашырыуға йүнәлтелгән документҡа Республика етәксеһе Радий Хәбиров һәм компания президенты Михаил Осеевский ҡул ҡуйҙы.\n06 июн, 19:00\nБашҡортостан "КАМАЗ" менән хеҙмәттәшлек итә\nБөгөн Петербург иҡтисади форумында Республика хөкүмәте менән "КАМАЗ" йәмғиәте араһында хеҙмәттәшлек тураһында килешеү төҙөлдө. Документҡа Башҡортостан етәксеһе Радий Хәбиров һәм компания генераль директоры Сергей Когогин ҡул ҡуйҙы.\nБашҡортостан хөкүмәте һәм RAILGO компанияһы араһында инвестиция ниәттәре тураһында килешеүгә ҡул ҡуйылды\nБөгөн Петербург халыҡ-ара иҡтисади форумында Башҡортостан хөкүмәте һәм RAILGO компанияһы араһында инвестиция ниәттәре тураһында килешеүгә ҡул ҡуйылды. Документты республика етәксеһе Радий Хәбиров һәм компания идаралығы рәйесе Рахман Хәлилов имзаланы. Килешеү нефть һәм нефть продукттарын ташыған тимер юл составтары паркын яңыртыуҙы күҙ уңында тота. Был иһә ташылған тауар күләмен арттырырға, яңы хеҙмәт урындары булдырырға мөмкинлек бирә. 20 миллиард һумдан ашыу инвестиция һалыу күҙаллана.\n06 июн, 16:00\nРәсәйҙә ауыл биләмәләрен үҫтерәсәктәр\nБыл турала Дәүләт программаһы ҡабул ителде. Ул биш йылға иҫәпләнгән.\n06 июн, 15:16\nӨфө менән Кузбасс араһы яҡыная\nБөгөн Петербург халыҡ-ара иҡтисад форумында республика етәксеһе Радий Хәбиров һәм Кемеров өлкәһе губернаторы Сергей Цивилёв осрашты. Улар хеҙмәттәшлекте нығытыу тураһында фекер алышты.\n06 июн, 15:05\nПетербург халыҡ-ара иҡтисади форумында Башҡортостан етәксеһе Радий Хәбиров Татарстан Президенты Рөстәм Миңлеханов менән осрашты\nУлар төбәктәр араһында хеҙмәттәшлекте нығытыу тураһында фекер алышты.\n06 июн, 13:00\nСанкт-Петербургтағы халыҡ-ара иҡтисади форумда Башҡортостанда "сүп-сар реформаһы" барышы менән таныштырҙылар\nБеҙҙең республикала был өлкәлә үҙгәртеп ҡороуҙарға 500 миллион һум бүленгән. Республика Башлығы Хакимиәте етәксеһе Александр Сидякин ҡаты көнкүреш ҡалдыҡтарын йыйыу, эшкәртеү һәм утилләштереү тәжрибәһе тураһында һөйләне. Октябрьский ҡалаһы өлгө булараҡ күрһәтелде.\n06 июн, 10:04\nБашҡортостан вәкилдәре Петербург халыҡ-ара иҡтисади форумында ҡатнаша\nСара бөгөн рәсми асыла. Беҙҙең делегацияны Республика етәксеһе Радий Хәбиров етәкләй. Ул пленар ултырышта һәм бер нисә фекер алышыу майҙансығында ҡатнаша.\n06 июн, 10:00\nБорай районында 9 мең 600 башҡа иҫәпләнгән эре мал һимертеү майҙансығы төҙөлөшө башланды\nПроект Рәсәй-Италия партнерлығы сиктәрендә тормошҡа ашырыла. Инвестиция күләме ярты миллиардтан һумдан ашыу буласаҡ. Төҙөлөш дүрт этапҡа иҫәпләнгән, тәүгеһе быйыл көҙ тамамлана. Проектҡа ярашлы, комплекс 2022 йылда тулы ҡеүәттә эшләй башлай.\n05 июн, 23:02\nБашҡортостан Бөтә Рәсәй инвестиция һабантуйын ҡабул итә\nФорумда әлегә 500-ҙән ашыу бизнес вәкиле ҡатнашырға теләк белдергән. Экология, туризм, транспорт инфратруктураһы үҫеше, уңайлы ҡала мөхите булдырыу темалары ҡарала, төрлө күргәҙмәләр ойошторола.\n05 июн, 18:03\nБашҡортостанда быйыл 17 ауыл хужалығы кооперативы булдырылған\nМәскәүҙә фермерлыҡты үҫтереүгә арналған кәңәшмә үтте. Унда Республика Хөкүмәте вице-премьеры - Ауыл хужалығы министры вазифаһын башҡарыусы Илшат Фәзрахманов ҡатнашты.


Рөстәм Хәмитов РФ Дәүләт Советы ултырышында ҡатнашты » "Йәшлек" гәзите\nГазета "Йәшлек" » Новости » Сәйәсәт » Рөстәм Хәмитов РФ Дәүләт Советы ултырышында ҡатнашты\n27 декабрҙә Мәскәүҙә Башҡортостан Башлығы Рөстәм Хәмитов экологияны киләсәк быуын мәнфәғәттәрендә үҫтереү мәсьәләләренә арналған Рәсәй Федерацияһының Дәүләт Советы ултырышында ҡатнашты.\nУлтырышта глобаль экология проблемаларын хәл итеүҙә Рәсәйҙең роле һәм урыны, тирә-яҡ мөхит деградацияһын һәм тәбиғәт байлыҡтарының сарыф итеп бөтөлөү хәүефен кәметеү, тупланған экологик зарарҙы юҡ итеү, сәнәғәттә заманса таҙа технологиялар ҡулланыу, тупраҡҡа һәм һыуға зарарлы матдәләр сығарыу күләмен кәметеү кеүек илдең оҙаҡ сроклы экологик тотороҡло үҫешенең төп бурыстары тикшерелде.\nУлтырышты асып, Рәсәй Президенты Владимир Путин 2017 йылдың Экология йылы тип иғлан ителеүен иҫкә төшөрҙө. Тирә-яҡ мөхитте һаҡлау – ул милли иҡтисадтың һөҙөмтәлелеген күтәреү өсөн генә түгел, ә тәү сиратта кеше тормошоноң сифатын яҡшыртыу, төбәктәрҙең потенциалын асыу өсөн мөһим йүнәлеш.\n— Төп мәсьәлә – тәү сиратта сәнәғәтте яңы технологик ҡорамалдар менән тәьмин итеп, иң яҡшы технологиялар ҡулланып атмосфераға, тупраҡҡа һәм һыуға зарарлы матдәләр сығарыу күләмен ҡырҡа кәметеү, – тине дәүләт башлығы. – Әлбиттә, был сығымдар талап итә, әммә шуны аңларға кәрәк, экологик таҙа технологиялар – ул беренселек кенә түгел, ул һөҙөмтәлә етди иҡтисади табыш алыуға килтерә.\nВладимир Путин тиҙ арала хәл итеүҙе талап иткән киҫкен экологик проблемаларҙы билдәләп үтте.\n— Зарарлы матдәләрҙе сығарып ташлау хәле ҡырҡа насар һаҡланып ҡала. Ярты ҡала халҡы юғары кимәлдәге бысраҡ һауаны һулап йәшәй. Быға шәхси һәм йәмәғәт автомобиль транспортының индергән өлөшө – 50-нән алып 90 процентҡа тиклем тәшкил итә. Ер өҫтөндәге һыуҙарҙың ярайһы уҡ өлөшө бөгөн «бысраҡ» һәм «бик ныҡ бысраҡ» тип баһалана. Халҡыбыҙҙың ете проценты сифатлы эсәр һыу менән тәьмин ителмәгән. Бөтә төбәктәрҙә тиерлек тупраҡ һәм ерҙең торошо насарайғандан-насарая, – тине Рәсәй Президенты. – Артабан да мөһимерәк мәсьәләләргә һылтанып ярым-йорто саралар күрһәк, 2050 йылға тирә-яҡҡа сығарған зарарлы матдәләр һәм парник газдар күләме критик сиккә етәсәк, ә ул киләсәк быуынға йәшәүгә яраҡһыҙ мөхит ҡалдырыуыбыҙҙы аңлата. Шуға күрә тәбиғәтте бысратыу күләмен кәмендә ике тапҡырға кәметергә кәрәк.\nБашҡа мөһим экологик үҫеш йүнәлештәре иҫәбендә Владимир Путин экологик мәғлүмәт системаһын камиллаштырыуҙы, етештереү һәм ҡулланыу ҡалдыҡтарын зарарһыҙландырыуҙы, тирә-яҡ мөхитте һаҡлау мәсьәләләрен хәл итеүҙә граждандарҙың һәм йәмәғәт ойошмаларының әүҙем ҡатнашыуын атаны.\n— Кабинеттарығыҙҙа кешеләрҙән ҡасып ултырырға кәрәкмәй. Кешеләр, һис шикһеҙ, белергә теләй һәм белергә хоҡуҡлы, экологик акцияларҙа, йәшәү сифатын яҡшыртыу, йорт тирәләрен, парк, скверҙарҙы төҙөкләндереү буйынса аныҡ эштәрҙә ҡатнашырға хоҡуҡлы, – тип айырып әйтте дәүләт башлығы. – Башланғыстарға ышаныу, ижтимағи хәрәкәттәр менән аралашыу һәм уҙаҡташлыҡ – илдә юғары экология мәҙәниәтен булдырыуҙа иң мөһим шарт булып торасағына ышанам.\nСығыу ваҡыты 28-12-2016, 11:36 | Ҡаранылар: 513


“Нур сәселә кеүек һәр һүҙенән...”\n30 Ғинуар 2020, 12:55\nПедагогик хеҙмәткәрҙәрҙең һөнәри оҫталыҡ конкурсы быйыл да район мәҙәниәт һарайында үтте, бәйге, һәр ваҡыттағыса, юғары кимәлдә булды.\nӨс көн буйына төрлө майҙансыҡтарҙа 39 уҡытыусы асыҡ дәрестәр, уларға анализ яһау, оҫталыҡ сәғәттәре үткәрҙе, “түңәрәк өҫтәл”дә ҡатнашты. Мөғәллимдәр ҙә уҡыусылар кеүек бик тулҡынланды. Һәм бына, ниһайәт, жюри күҙәтеүе аҫтында үткән көсөргәнешле имтихандар артта ҡалды. Биш билдәһе быйыл кемдә һуң? Кем иң яҡшыһы? Был һорауҙарға яуапты район педагогик хеҙмәткәрҙәренең һөнәри оҫталыҡ конкурсының муниципаль этабын ябыу тантанаһында беләсәкбеҙ.\nСара “Йәшлек” берекмәһенә йөрөүсе ҡыҙҙар һәм малайҙарҙың вальс бейеүе менән башланып китте. Артабан байрам сәхнәһендә балалар һәм педагогтар ҡатнашлығында сағыу тамаша башланды. Һәм бына һүҙ алып барыусыларға бирелә, улар жюри составын – ошо конкурстың былтырғы еңеүселәрен һәм призерҙарын – хөрмәтле һәм талантлы уҡытыусыларҙы иғлан итә.\nБыйыл һөнәри оҫталыҡ конкурстары “Мәктәпкәсә белем биреү педагогы”, “Өҫтәмә белем биреү педагогы”, “Башҡорт теле һәм әҙәбиәте уҡытыусыһы”, “Татар теле һәм әҙәбиәте уҡытыусыһы”, “Рус теле һәм әҙәбиәте уҡытыусыһы”, “Йәш уҡытыусы” һәм “Йыл уҡытыусыһы” йүнәлештәре буйынса үткәрелде.\nТәүгеләрҙән булып сәхнәгә “Мәктәпкәсә белем биреү педагогы” конкурсында ҡатнашыусылар саҡырыла. Был бәйгелә “Педагог-оҫта” номинацияһында 1-се балалар баҡсаһы тәрбиәсеһе Зөлфиә Рәүеф ҡыҙы Үлмәҫҡолова, “Донъя балалар күҙлегенән” номинацияһында Раевка ауылы 5-се балалар баҡсаһы филиалы Шафран мәктәпкәсә учреждениеһынан Гүзәл Рәфис ҡыҙы Ғәбитова дипломдар менән билдәләнде. 3-сө балалар баҡсаһы тәрбиәсеһе Гүзәл Иршат ҡыҙы Хәйруллина, Баланы үҫтереү үҙәге – 6-сы балалар баҡсаһы тәрбиәсеһе Айгөл Анфак ҡыҙы Баянова конкурс лауреаттары булды. “Мәктәпкәсә белем биреү педагогы-2020” исемен Раевка 4-се балалар баҡсаһы логопеды Мария Владимировна Осипова алды.\n“Өҫтәмә белем биреү педагогы-2020” конкурсында ҡатнашыусылар араһында “Өҫтәмә белем биреү өмөтө” номинацияһында Пионерҙар йорто педагогы Татьяна Михайловна Бәхтийәрова диплом менән бүләкләнде. Ә еңеүсе исеме балалар-үҫмерҙәр спорт мәктәбенең тренер-уҡытыусыһы Радмила Илмир ҡыҙы Рзаеваға бирелде.\nЙылдың иң яҡшы башҡорт теле һәм әҙәбиәте, татар теле һәм әҙәбиәте уҡытыусылары итеп 4-се мәктәп һәм Ниғмәтулла мәктәбенән Ильвера Мәжит ҡыҙы Гәрәева һәм Гөлсәсәк Минулла ҡыҙы Кәбирова танылды.\n“Рус теле һәм әҙәбиәте уҡытыусыһы” конкурсында дүрт педагог ҡатнашты. “Педагогик дебют” номинацияһында Никифар ауылынан Ирина Александровна Ефремова билдәләп үтелде. Башҡорт лицейынан Ләйсән Мираҫ ҡыҙы Бикбулатоваға “Йөрәгемде балаларға бирәм” номинацияһы бирелде.\n“Рус теле һәм әҙәбиәте уҡытыусыһы-2020” исеменә кем лайыҡ булды һуң? Ул - 4-се мәктәп уҡытыусыһы Лилиә Анатольевна Баһаманова.\nСарала йәш уҡытыусыларҙы ла хөрмәтләнеләр. 4-се мәктәптең биология уҡытыусыһы Алина Рәйес ҡыҙы Ғәләүетдинова “Педагогика өмөтө” номинацияһында билдәләнде. Ә еңеүсе итеп Түбән Әүрез мәктәбенең биология уҡытыусыһы Гөлнур Радик ҡыҙы Хәсәнова иғлан ителде.\nТуғыҙ кеше “Йыл уҡытыусыһы-2020” конкурсында ҡатнашты. Ташлы мәктәбенең башланғыс синыф уҡытыусыһы Фәнирә Камил ҡыҙы Вәлиәхмәтова – “Дәрестә проект эшләнмәләрен ҡулланған өсөн”, М. Буранғолов исемендәге башҡорт лицейының инглиз теле уҡытыусыһы Гөлназ Вәлиәхмәт ҡыҙы Гәрәева “Дәрестә телмәр культураһын формалаштырыу” номинацияһында билдәләп үтелде. 4-се мәктәптең һынлы сәнғәт уҡытыусыһы Гөлнур Урал ҡыҙы Ғәбделмәнова һәм 2-се мәктәптең башланғыс синыф уҡытыусыһы Алла Риф ҡыҙы Семенко конкурс лауреаттары булды.\nБына иң тулҡынландырғыс мәл етә. Хәҙер конвертты асып, “Йыл уҡытыусыһы-2020” конкурсы еңеүсеһе иғлан ителәсәк. Хәл иткес минуттар, секундтар... “Йыл уҡытыусыһы-2020” конкурсы еңеүсеһе исеме хаҡлы рәүештә Шафран мәктәбенең талантлы информатика уҡытыусыһы Александр Евгеньевич Кутьенковҡа бирелде.\nМатур сәскә гөлләмәләре, дипломдар тотоп сәхнәнән төшкән конкурсанттарҙы көслө алҡыштар менән ҡаршы алдылар. Иң яҡшы уҡытыусыларға район хакимиәте башлығы Дамир Радик улы Мостафин юғары наградалар тапшырҙы. Ул оҫталыҡ конкурсында ҡатнашыусыларҙың бөтәһенә лә иң ихлас, иң изге теләктәрен еткерҙе.\nЙәш таланттар, уҡытыусылар, район мәҙәниәт һарайы артистары ҡатнашлығындағы бай концерт программаһы ла сараға байрам кәйефе өҫтәне һәм сағыу тәьҫораттар бүләк итте.


«Киске Өфө» гәзитенең сайты - ҠУРСАУЛЫҠТАР ҠУРСАЛАР ӨСӨН - БЫНЫ ХАТТА ҠЫРАҒАЙ ЙӘНЛЕКТӘР ҘӘ БЕЛӘ БУЛЫР - 2017 - Мәҡәләләр\nҠУРСАУЛЫҠТАР ҠУРСАЛАР ӨСӨН - БЫНЫ ХАТТА ҠЫРАҒАЙ ЙӘНЛЕКТӘР ҘӘ БЕЛӘ БУЛЫР\nБашҡортостан дәүләт тәбиғәт ҡурсаулығы урынлашҡан Бөрйән районында булғанда урындағы хужалар һәм белгестәр ошо ерҙе төйәк иткән ҡырағай йәнлектәрҙә ғәжәйеп һаҡланыу инстинкты формалашыуы тураһында һөйләгәйне.\nБаҡтиһәң, ҡулында лицензияһы булған һунарсының ҡурсаулыҡтан ситтә рөхсәт ителгән бөтөн йәнлекте атып алырға хоҡуғы бар икән. Шул уҡ ваҡытта йәнлектәрҙең маңлайына: "Был ҡоралай, мышы, айыу, бүре, һеләүһен, ҡуян ошо ҡурсаулыҡта тыуып үҫкән. Уны атырға ярамай!" - тип яҙылмаған, уларға ҡурсаулыҡ мөһөрө һуғылмаған. Шулай булғас, тәжрибәле һунарсылар йәнлектәрҙең һәр миҙгелгә бәйле күсенеү һәм миграция мәлдәрендә ҡурсаулыҡ сиген һағалай. Һаҡҡолаҡ аусылар йәшеренеп кенә тора ла, тегеләрҙе шарт та шорт дөмбәҫләй ҙә ташлай. Улар өсөн төп шарт шуға ҡайтып ҡала: хайуанҡайҙар ҡурсаулыҡ сиген генә үтеп өлгөрһөн. Ҡайһы саҡ шулай ҙа була икән: сик буйын үтеп, апаруҡ ҡына ер китеп өлгөргән йәнлектәр, үҙҙәренә ҡурҡыныс янауын һиҙенеү менән, йән-фарманға ҡурсаулыҡҡа, йәндәрен ҡурсыр ергә сабыша башлай, имеш.\nТағы ла шуныһы: йәнлектәр сик буйын үтеп, йәндәрен ҡурсалаусы урынға етеү менән, ҡасыуынан туҡталып ҡала ла, арттарына боролоп, үҙҙәрен ҡыуа килеүсе саңғылағы, ҡарҙа йөрөүсе машиналағы, вертолеттағы һунарсыларға ҡурҡмайынса ҡарап тора икән. "Тотоғоҙ ҡойроғобоҙҙо, һеҙҙең мылтыҡ пуляһынан, машинағыҙҙан, вертолетығыҙҙан көслөрәк беҙҙең ҡурсаулығыбыҙ бар, үәт!" тиҙәр, йәнәһе.\nЫсынлап та, һунарсылар нисек кенә ярһымаһын, артабан тап ошо сик буйында йәнлектәрҙе ҡыуалауҙан туҡталып ҡалырға, ярһыулыҡтарын ауыҙлыҡларға, һауаға булһа ла атып, асыуҙарын сығарырға мәжбүр. Күҙ алдына килтерегеҙ: ҡурсаулыҡтың шартлы сик һыҙығы. Бер яҡта йәнлектәр, икенсе яҡта баштан-аяҡ ҡоралланған аусылар. Уларҙың уртаһында шартлы булып тойолған ҡурсаулыҡ сиге Закон тип атала. Ҡурсаулыҡ хужалары әйтеүенсә, улар ошоғаса үҙ биләмәһендә законды боҙоп һунар итеүселәрҙе күргәне булмаған.\nТөптәнерәк уйлап ҡараһаң, ҡурсаулыҡтың был ҡануны ысын мәғәнәһендә закондары һаҡланған, тулы көсөнә эшләгән һәм теүәл үтәлгән хоҡуҡи дәүләтте иҫкә төшөрә. Ҡурсаулыҡта үҫкән бер ағасҡа ла, үләнгә лә, сәскәгә лә тейергә ярамай. Унда еләк-емеш йыйырға, балыҡ тоторға, һунар итергә рөхсәт ителмәй.\nТыуған еребеҙ, йәнебеҙ яралған Башҡортостан да беҙҙе ҡурсалаусы Ер йөҙөндәге берҙән-бер төйәк. Рустарҙың - Рәсәйе, татарҙарҙың - Татарстаны, сыуаштарҙың - Сыуашстаны, грузиндарҙың - Грузияһы, төрөктәрҙең Төркиәһе булған кеүек. Беҙҙең Башҡортостандан башҡа ҡурсаулығыбыҙ ҙа юҡ. Әммә Башҡортостан дәүләт тәбиғәт ҡурсаулығынан айырмалы рәүештә, беҙҙе һаҡлаусы бөтөн закондар ҙа эшләйме, улар дөрөҫмө, кәрәклеләре бармы?\nКүптәр өсөн ҡурсаулыҡ ул - Башҡортостан. Бигерәк тә һуңғы йылдарҙа төрлө һуғыштарҙан, ҡан ҡойоштарҙан ҡасып беҙгә килеүселәр өсөн илебеҙ ҡапҡалары шар асылды. Улар ҙа шул йәнлектәр кеүек, беҙҙең ил сиген үтеп, үҙҙәренә ҡурҡыныс янамаған ергә килеп еткәс, иркен һулыш ала. Шундуҡ кәсеп итергә тотона ла, аҡса туплағас, кәперәйә башлай. Ишетеүебеҙсә, бик күп сеймал сығанаҡтарына, тәбиғи байлыҡтарыбыҙ ятҡылыҡтарына яйлап улар хужа була бара икән. Һөҙөмтәлә, беҙҙең күҙ ҡараһы кеүек һаҡлаған байлыҡтарыбыҙ шулай итеп ситкә оса. Ни өсөн тигәндә, беҙҙә эшләүселәрҙең һәр береһе беҙҙең мөмкинлектәрҙе файҙаланып, үҙ илдәрендәге ғаиләләрен, туғандарын ҡарай. Шуныһы ғына етмәгән, ситтән килеүселәр үҙҙәре менән ҡурсаулығыбыҙға бик күп алама ҡылыҡтар, бысраҡлыҡтар, ҡорал, наркотик алып килә, еребеҙҙе, үҙебеҙҙе ағыулай...\nБашҡортостан дәүләт тәбиғәт ҡурсаулығында, исмаһам, был биләмәләге бер генә нәмәгә лә теймәйҙәр, сөнки тыйылған. Ә инде Рәсәй, Башҡортостан тигән ил ҡурсаулыҡтары һаман талана. Ситтән килеүселәр ҙә үҙҙәрен хужа итеп тоторға, беҙҙең менән иҫәпләшмәҫкә тырыша. Хәйер... Барыһына ла үҙебеҙ ғәйепле. Хужаһы булмаған урында хужа булып алырға тырышыусылар күп була инде. Был - тәбиғәт ҡануны. Ҡурсаулыҡ биләмәһенә һерлегеп барып инеп, арттарынан ҡыуа килеүсе һунарсыларға "йоҙроҡ" күрһәткән йәнлектәр был йәһәттән беҙгә ҡарағанда күпкә бәхетлерәк. Шулай түгелме?..\nЯҙылған: 07.08.17 | Ҡаралған: 495


Баш ҡала ихаталарын төҙөкләндереүгә Өфө бюджетынан 250 миллион һум бүленә // Иҡтисад | новости башинформ.рф\nБаш ҡала ихаталарын төҙөкләндереүгә Өфө бюджетынан 250 миллион һум бүленә\n17:23, 11 февраля 2014 Иҡтисад\nБаш ҡала ихаталарын төҙөкләндереүгә Өфө бюджетынан 250 миллион һум бүленә Фото: Олег Яровиков\nӨфө ихаталарын төҙөкләндереүгә ҡала бюджеты 250 миллион һум бүләсәк. Был хаҡта үткән матбуғат конференцияһында Өфө хакимиәте башлығының беренсе урынбаҫары Владимир Дмитрюк хәбәр итте.\nЭштәр сауҙалашыуға февраль аҙағында – март баштарында ҡуйыласаҡ.\n2014 йылда шулай уҡ урамдарҙы киңәйтеүҙе дауам итеү планлаштырыла. Йәйен эштәр Сочи урамында, Октябрь проспектында (Аграр университетынан алып Галле ҡалаһына тиклем), Интернациональ, Төбә һәм Вологод урамдарында дауам ителәсәк. Йылытҡандан һуң Чесноковка юл күперендә эшкәртеү эштәре, «Өфө — Аэропорт» трассаһында ер өҫтө үткәүелдәре, Затон яғына күпер һәм Өфөнөң көньяҡ битләүендә дамба төҙөү башланасаҡ.\nЙылытыу миҙгеле үтеп барыуы тураһында һөйләгәндә Владимир Дмитрюк, коммуналь авариялар эҙемтеләре тиҙ бөтөрөлдө һәм кешеләр уңайһыҙлыҡ кисермәне, тип билдәләне. Сатлама һыуыҡтарҙа Октябрь проспектында ҡала Советы районындағы йорттарҙы йылытыуҙа етди проблемалар булды: улар Өфөнөң иң юғары нөктәләре булып һанала. Был районды йылы менән тәьмин итеүсе ТЭЦ-2 96 метр кимәлендә урынлашҡан, ҡала Советы районындағы йорттар – 200 метр самаһы кимәлдә. Йылы әйләнеп йөрөһөн өсөн баҫым юғары этаждарға тиклем барып етмәне.\n— Яҡын ваҡыт эсендә был технологик проблема хәл ителәсәк, — тип аңлатты Владимир Дмитрюк. — Бәлки, йорттарҙы шәхси насос менән йыһазландырырбыҙ, хәҙер проектсылар технологик схеманы үҙгәртеү мөмкинлеген өйрәнә.\nҺүҙ ҡар таҙартыу һәм сығарыу тураһында сыҡты. Владимир Дмитрюк, ихаталар территориялары таҙартылған, махсус машиналар кәрәкле осраҡта үтеп инә ала, тип билдәләне. Эш ихаталарҙа ҡуйылған һәм ташланған машиналар арҡаһында ҡатмарлаша. Өфөнөң заманса тығыҙ ихаталары шарттарында МТЗ һәм ДК кеүек эре техника файҙалы эшләй алмай, бәләкәй габаритлы техникалар кәрәк, тип билдәләне хакимиәт башлығы урынбаҫары.


18 ноябрҙә Рәсәй Президентының мобиль ҡабул итеү бүлмәһе Башҡортостанда эшләйәсәк // Сәйәсәт | новости башинформ.рф\n18 ноябрҙә Рәсәй Президентының мобиль ҡабул итеү бүлмәһе Башҡортостанда эшләйәсәк\n13:37, 18 ноября 2011 Сәйәсәт\nРәсәй Президентының күсмә ҡабул итеү бүлмәһе 18 ноябрҙә Башҡортостан халҡын ҡабул итәсәк, тип хәбәр итә Кремль сайты. Йәмәғәт ҡабул итеү бүлмәһендәге эштәргә был көндө РФ Президенты Хакимиәтенең Дәүләт хеҙмәте һәм кадрҙар мәсьәләләре буйынса идаралығы начальнигы Сергей Дубик етәкселек итәсәк.\n«Президенттың мобиль ҡабул итеү бүлмәһе эшмәкәрлеге буйынса йомғаҡлау ултырышы көндөң икенсе яртыһында Өфө, Цюрупа урамы, 100 адресы буйынса, Президенттың Башҡортостан Республикаһындағы йәмәғәт ҡабул итеү бүлмәһендә үтәсәк», — тиелә сайтта.\nДмитрий Медведев инициативаһы менән ойошторолған мобиль ҡабул итеү бүлмәһе — граждандарҙың дәүләт органдарына һәм урындағы үҙидара органдарына мөрәжәғәт итеүгә хоҡуҡтарын тәьмин итеү буйынса Президент вәкәләттәрен ғәмәлгә ашырыуҙың бер формаһы ул. Уның составына ил Президенты Хакимиәтенең, Генпрокуратура бүлексәләренең вазифалы кешеләре инә.\nКүсмә ҡабул итеү бүлмәләре Рәсәй Президенты күрһәтмәһе буйынса 2011 йылдың 12 майынан алып эшләй. Бындай ҡабул итеүҙәр үткәреүгә ағымдағы йылда Президент исеменә граждандарҙан һәм ойошмаларҙан килгән мөрәжәғәттәр сәбәп булып тора.


Соколов Леонид Алексеевич — Башҡорт Википедияһы\nСоколов Леонид Алексеевич (8 июль 1953) — Башҡортостандың сатирик һәм юмористик яҙыусыһы, Башҡортостан Яҙыусылар (1994) союзы ағзаһы. Башҡорт АССР-ының (1990) атҡаҙанған мәҙәниәт хеҙмәткәре, өлкән әҙәби консультант, «Клуб 12 стульев» ойошмаһының «Золотой телёнок» премияһы лауреаты (2017), 9 китап авторы.\nСоколов Леонид Алексеевич 1953 йылдың 8 июлендә Өфөлә тыуа. Өфө ҡалаһының 1-се һанлы мәктәбендә уҡый, БДУ-ның филологик факультетын бөтөрә.\nИжад менән өлкән кластарҙа уҡ шөғөлләнә башлай. Тәүҙә шиғырҙар яҙып ҡарай, ләкин үҙен сатира һәм юморҙа таба. Беренсе хикәйәләре һәм сатирик миниатюралары БДу-ның күп тиражлы газетаһында баҫыла. Артабан «Тулҡын» («Волна»), «Орбита» йыйынтыҡтарында әҫәрҙәре сыға, «Крокодил», «Һәнәк» журналдарында нәшер ителә. Германия баҫмалары ла уны баҫа. «Кумир» исемле беренсе китабы 1986 йылда сыға. 90-сы йылдар башында «Где вы были вчера?» йыйынтығы нәшер ителә. 1994 йылда Башҡортостан Яҙыусылар Союзына алына. Шунан бирле Соколовтың 7 китабы сыға «Приколы», «Счастливчик», «Тысяча и один прикол» һ.б.\nЛ. А. Соколовтың әҫәрҙәре билдәле журналдарҙа баҫыла: «Вокруг смеха» (Санкт-Петербург), «Фонтан» (Одесса), «Чаян» (Каҙан), «Веселуха» (Мәскәү), «Кукумбер» (Мәскәү). «Литературная газета», «Комсомольская правда», «Аргументы и факты» биттәрендә лә уның әҫәрҙәре күренеп тора. Башҡортостан журналдары — «Һәнәк-Вилы», «Бельские просторы», «Ағиҙел» — уның ижадын баҫтырып торалар. Уның әҫәрҙәре менән Германия, Болгария, Канада, Австралия уҡыусылары ла таныш. «Кумир» йыйынтығының экземпляры Болгарияның Габрово ҡалаһында сатира һәм юмор музейының экспонаты булып тора.\n60 йәшлек юбилейына «Китап» издательствоһы яҙыусының «Автограф» исемле китабын сығарҙы. Уға баш һүҙҙе "Литературной газета"ның «12 ултырғыс клубы» администраторы Александр Хорт үҙе яҙған. «Автограф» китабы яҙыусының ижадына үҙенсәлекле йомғаҡ булып тора. Уға уҙған йылдарҙа яҙылған юмористик хикәйәләр, әкиәттәр, афоризмдар, яңыса яҙылған иҫке йырҙар, икеюллыҡтар, дүртюллыҡтар, каламбурҙар, балалар өсөн шиғырҙар, сатирик рубаиҙар ингән. Был китаптан яҙыусының бер нисә афоризмын килтереп китәйек: «Скажи-ка, дядя, ведь не даром стоишь на улице с радаром» · «Чтобы попасть на прием к невропатологу, надо иметь стальные нервы» · «У стоматолога не только рот, но и карман надо держать пошире» · «Наш ломбард — это залог Вашего успеха», · «Мантия величия» · «Удручальное кольцо» · «Убежать легко от лет, если ты легкоатлет!»\nҮткән йыл «Литературная газета» үҙенең сатирик бүлеге "Клуб 12 стульев"тың «Золотой теленок» премияһына лайыҡлы тип иҫәпләгән 2017 йылғы лауреаттарын билдәләне. Биш лауреат араһында Леонид Соколов та бар. Башҡортостан яҙыусыларынан бындай премияны 2015 йылда яҙыусы-сатирик Марсель Салимов (Мар. Салим) алған.\nЛеонид Алексеевич Башҡортостан Яҙыусылар Союзының рус яҙыусылары ойошмаһының өлкән әҙәби консультанты. Әлеге көндә Рус география йәмғиәтенең Башҡортостан бүлексәһенең башҡарма директоры вазифаһын башҡара.\nhttps://ba.wikipedia.org/w/index.php?title=Соколов_Леонид_Алексеевич&oldid=799271 ҡабул ителгән\nЗолотой телёнок премияһы лауреаттары\nБыл бит һуңғы тапҡыр 09:01 14 апрель 2018 үҙгәртелгән.


Ҙур һәм данлыҡлы юбилей\n80 йәш... Был күпме?\n80 йәш... Был күпме? Ошо йәшкә етеүселәрҙең күбеһе үҙен бәхетле тип һанайҙыр. Уларға күпте кисерергә, тормош юлдарында күпте күрергә тура килә. Дүрт йыл дауам иткән Бөйөк Ватан һуғышы, һуғыштан һуң етешһеҙлек, аслыҡ, хәйерселек, ауыр 90-сы йылдар – уларҙың ейән-ейәнсәрҙәренә һөйләр һүҙҙәре бик күп. Шуныһы ғәжәп, был кешеләр бер ҡасан да төшөнкөлөккә бирелмәй. Улар тик тормошҡа һөйөнөп йәшәй. Яңы Йәрмәкәйҙә йәшәүсе Азат Зәйрулла улы Ғиләжев ғинурҙа 80 йәшлек юбилейын билдәләне. Оло йәштә булыуына ҡарамаҫтан, ир-егеттәрҙе көнләштерерлек әле ул.\nҒаиләлә өс бала була улар, тик ҡыҙғанысҡа, уларҙың икеһе бөгөн юҡ инде. Һуғыш башланып атаһы фронтҡа киткәндә, Азатҡа ни бары 1,5 йәш була. 1941 йылдың ноябрендә атаһының хәбәрһеҙ юға-лыуы тураһында хәбәр килә. Бөтә ауырлыҡ әсәһе елкәһенә төшә. Ул өс эштә эшләй: мәктәптә ҡарауылсы – иртән-иртүк китеп, балалар йылыла уҡый алһын өсөн, мәктәп мейесен яға. Колхоз эшселәренә икмәк бешерә, фермала һыйыр һауа, шуға өҫтәп, үҙ хужалығы, балалар.\n– Беҙгә бик тиҙ үҫергә тура килде, – тип иҫкә ала Азат ағай, – елкәгә балалар өсөн ауыр булған эштәр ятты. Әсәйгә һәр бер эштә ярҙам иттек: йорт, хужалыҡ буйынса ла, баҡсала ла, яланда ла. Ҡыйын булды, әлбиттә, тик ул ваҡытта барыһы ла шулай йәшәне, хеҙмәт һәр ваҡыт беренсе урында булды.\n12 йәштә колхозда ат ҡараусы булып эшләй башлай, һуңынан бесән сапҡыс менән бесән әҙерләй. Аҙағыраҡ уны Йәрмәкәйгә тракторсылар курсына ебәрәләр. Оҙаҡламай армия сафтарына алына. Өс йыл хеҙмәт итеп, тыуған ауылына ҡайта. Ғүмере буйы, ә был 45 йыл, колхозда тракторсы булып эшләй.\nАуылдашы Раузаға өйләнеп, бер-береһе өсөн йән атып, биш бала тәрбиәләп үҫтергәндәр.\n– Ирем һәр ваҡыт эштә. Балалар уны бик әҙ күрҙеләр, иртә таң менән сығып китә, ул ваҡытта улар йоҡлай, төн уртаһында ғына ҡайта, ә улар инде йоҡлай. Бына шулай йәшәнек, – тип һөйләй Рауза Әбделғата ҡыҙы. – Тормош, әлбиттә, ауыр булды, тик мин был юлды тағын бер ҡат үтер инем.\nБалалары ситтә йәшәй һәм эш-ләй, һәр ҡайһыһының ғаиләһе бар, ата-әсәләрен 6 ейән менән шат-ландырған һәм оло ғаиләнең артыуын көтә улар.\nСәстәренә сал кергән был кешеләр әле һаман да күңелдәре менән йәш, күҙҙәрендә ярты быуат элек ҡабынған осҡон бар. Бер-береһенә оло хөрмәт менән ҡарайҙар.\nАзат ағай менән Рауза апайҙың өйҙәре иркен, баҡса ере лә ҙур, һәм улар барыһын да таҙалыҡта, тәртиптә тота. Балалары, ейәндәре ярҙам итеп тора, олоғайған ата-әсәһенә, нәнәй-ҡартаһына күңел-һеҙләнергә ирек бирмәйҙәр.\nӘңгәмә дауамында Рауза апай тормош иптәшенең үҙ эшенең оҫтаһы, хеҙмәттәштәре араһында эшлекле хеҙмәткәр генә түгел, яҡшы кеше булыуы өсөн дә хөрмәт иткәндәрен дә билдәләп үтте.\nАзат Зәйрулла улы “Маҡтау билдәһе” ордены кавалеры, райондың XXIV партия конференцияһы делегаты итеп һайланған. Ул “Коммунистик хеҙмәт ударнигы”, “Социалистик ярыш еңеүсеһе” билдәләре, «Хеҙмәт ветераны” миҙалына лайыҡ була. Ашлыҡ һәм башҡа ауыл ху-жалығы продукцияһын етештереү һәм дәүләткә һатыу буйынса планды арттырыу һәм социалистик бурыстарын уңышлы үтәгән өсөн 1976 йылда Башҡорт АССР Юғары Советы Президиумының Маҡтау грамотаһы менән бүләкләнә. Тырыш хеҙмәте өсөн республика һәм район дәрәжәһендә башҡа грамоталары ла бик күп.\nБеренсе ҡарашҡа беҙҙең герой, үҙ осороноң башҡа кешеләренә оҡшаған тормош юлын үткән. Хеҙмәт һәм борсолоуҙар, туғандарын һәм яҡындарын ҡайғыртыу мәшәҡәттәре, шатлыҡтар һәм үҙәк өҙгөс юғалтыуҙар менән тулы тормош. Тик барыбер ҙә уның тормош йылъяҙмаһында айырым бер хөрмәткә лайыҡлы һәм ғорурланырлыҡ биттәр етерлек. Азат Зәйрулла улы үҙенең юбилейын билдәләне, уның артында ҙур хеҙмәт стажы, юғары тормош тәжрибәһе, лайыҡлы балалары, ейәндәре, ғорурланырлығы бар улар менән. әммә ул тыныс холоҡло, тыйнаҡ кеше булып ҡала белә һәм башҡалар тураһында күберәк һөйләй.\nЮбилейығыҙ, менән! Сәләмәтлек һәм яҡындарығыҙҙың мөхәббәтен теләйем Һеҙгә, Азат Зәйрулла улы!


Маҡсаты бар ғына алға атлар » Башҡортостан гәзите\n"Башҡортостан гәзите" » Социаль мәсьәлә » Маҡсаты бар ғына алға атлар\nМаҡсаты бар ғына алға атлар 02.03.2018 // Социаль мәсьәлә\nБылтыр декабрь айында Учалы ҡала-район инвалидтар ойошмаһы Рәсәй Президенты гранты менән бүләкләнде. Төрлө социаль проекттарҙы тормошҡа ашырыуға йүнәлтелгән конкурсҡа 9,5 мең ғариза ҡабул ителә, шуларҙың 2 меңгә яҡыны еңеп сыға. Учалыларҙың “Маҡсаты бар ғына алға атлар” тигән проекты мөмкинлектәре сикләнгән кешеләрҙе һауыҡтырыуға, спортҡа ылыҡтырыуға арнала. Президент фонды Грантын, йәғни 300 мең һум аҡсаны ойошма инклюзив спорт залын булдырыуға йүнәлтергә ҡарар итә.\nОшо көндәрҙә беренсе ҡорамалдар – йүгереү өсөн тренажерҙар, “Новус” һәм “Керлинг” тип аталған өҫтәл уйындары, күҙҙәре насар күргәндәр өсөн тәғәйенләнгән шахмат, шашкалар, дартс уйыны йыйылмалары ҡайтарылды. Улар бигерәк тә баш мейеһе йәрәхәтләнеү арҡаһында хәрәкәт ағзалары зарарланғандар өсөн ҡулай. Тиҙҙән велотренажер, йәнә бер нисә өҫтәл уйындарының килеүен көтәбеҙ, ти ойошма ағзалары.\nҠыуаныслы сара айҡанлы тантана ла ойошторолдо. Уға ҡаланың коррекцион мәктәбе, Учалы психоневрология интернатында тәрбиәләнеүселәр, инвалидтар ойошмаһы ағзалары ла саҡырылды.\n– Был спорт ҡорамалдары һеҙгә һаулығығыҙҙы нығытырға, буш ваҡытығыҙҙы файҙалы, күңелле итеп уҙғарырға ғына түгел, ә төрлө кимәлдәге, төрлө йүнәлештәге спорт ярыштарына ла әҙерләнергә ярҙам итәсәк. Бөгөн һеҙҙең арала мөмкинлектәре сикләнгән кешеләр өсөн уҙғарыласаҡ республика һәм Рәсәй ярыштары чемпиондары, призерҙары барлығына һис тә шигем юҡ, – тине тәрбиәләү һүҙендә муниципаль район хакимиәте башлығы урынбаҫары Зөһрә Гордиенко.\nЫсынлап та, Учалы инвалидтар ойошмаһы сәләмәт тормошто, спорт һәм физкультураны пропагандалау буйынса ҙур эш алып бара. Былтыр ғына ошо маҡсатта 600-ҙән ашыу кеше йәлеп ителгән. Республика кимәлендәге уңыштары ла бихисап. Мәҫәлән, Баймаҡта өҫтәл уйындары фестивалендә ҡатнашып, теннис буйынса беренсе, өсөнсө урындарҙы яулағандар, шахмат буйынса ла күрһәткестәре маҡтанырлыҡ, Сибайҙа ойошторолған балалар фестивалендә лә уңышлы сығыш яһағандар.\nҠыҙғанысҡа ҡаршы, быға тиклем ойошма ағзаларының күнекмәләр үткәреү өсөн махсус урындары булмай, подвалда шөғөлләнергә тура килә уларға. Беренсенән, унда коляскалар менән төшөр өсөн шарттар ҡаралмаһа, икенсенән, подвалда еүеш тә була. Муниципаль район хакимиәте хәстәрлеге менән хәлдәр тамырынан үҙгәрергә тора. Әлеге ваҡытта ҡайтарылған спорт ҡорамалдары ваҡытлыса “Стиль” йәштәр үҙәгенә урынлаштырылған. Тиҙҙән, ремонт эштәре тамамланғас, спорт менән шөғөлләнеү, күнекмәләр үткәреү өсөн Балалар ижады йорто бинаһында махсус бүлмә бүленәсәк.\n– Беҙҙең төп маҡсат – мөмкинлектәре сикләнгән граждандарҙы йәмәғәт тормошона, спортҡа, мәҙәни сараларға күберәк йәлеп итеү. Бер кем дә үҙен яңғыҙ, кәмһетелгән итеп тоймаҫҡа тейеш. Ҡыҙғанысҡа ҡаршы, бигерәк тә ҡайһы бер йәштәр әүҙем түгел, үҙ ауырыуҙарынан оялалармы, кеше күҙенә артыҡ күренергә тырышып бармайҙар, – тип үкенес белдерҙе ойошма рәйесе Любовь Баранова.\nБер йыл арауығында ойошма тарафынан төрлө форматтағы 22 сара үткәрелгән, Ахун менгирҙарына, мәсеттәргә, тәбиғәт ҡосағына экскурсия-походтар ойошторолған. Мәҙәни саралар, конкурстар ҙа инвалидтар тормошон йәнләндереүгә ҙур өлөш индерә.\n– Иң борсоған проблемалар ниндәй? – тип һорайым ойошма рәйесенән.\n– Ҡала-район буйынса ете меңгә яҡын инвалид иҫәпләнә. Шуларҙың 136-һы коляскала ултыра. Мөмкинлектәре сикләнгән яҡташтарыбыҙ ҙа, сәләмәт кешеләр менән бер рәттән, социаль-мәҙәниәт уңайлыҡтарҙан файҙалана, төрлө дәүләт учреждениеларына бер ҡаршылыҡһыҙ инеп-сыға алырға тейеш. 2000 йылдан алып ошо мөмкинлектәрҙе булдырыу маҡсатында планға ярашлы эш алып барыла. Ҡала магазиндарында, дарыуханаларҙа һәм башҡа социаль объекттарҙа пандустарҙан тыш, “саҡыртыу төймәләре” һәм башҡа яйланмалар хаҡында ла онотмаҫҡа кәрәк. Үкенес, ҡалалағы ҡайһы бер пандустар тейешенсә эшләнмәгән, коляска менән күтәрелеүе бик ауыр, йәки бөтөнләй кереп булмай. Ә бына филармония, Пенсия фонды, халыҡ суды, халыҡты социаль яҡлау идаралығы, почта биналарында был тәңгәлдә хәл яҡшы. Поликлиникала инвалидтар өсөн бик ҡулай ремонт үтте, беренсе ҡатта махсус бүлмәлә фельдшерҙан ҡаралырға була һәм шунда уҡ табипты саҡырырға мөмкин, уңайлы махсус бәҙрәфте лә хәстәрләнеләр. Тиҙҙән балалар поликлиникаһы ла шулай уҡ ҡулайлаштырыласаҡ. Ололар поликлиникаһында лифтҡа бәйле проблемалар ғына ҡалды, лифт шахтаһы бәләкәй булыу сәбәпле, киңәйтеп булмай, – тип бәйән итте Любовь Ивановна.\nКүптәрҙе борсоған фатир мәсьәләһе лә киҫкен тора икән.\n– Былтыр ни бары бер торлаҡ бүленде. Район буйынса әлеге ваҡытта 165 кеше фатирға сиратта тора. Яңғыҙ, аҡсаһыҙ, ҡыҙғаныс хәлдә йәшәгән инвалидтар бар. Ҡайһылары үҙҙәренең йәшлек хаталары, насар ғәҙәттәре арҡаһында шундай көнгә ҡалған. Уларҙы ла күҙ уңынан ысҡындырмайбыҙ, ауыл советтары, “Ихтирам” хәйриә фонды, башҡа учреждение-ойошмалар менән бергәләп ярҙам итергә тырышабыҙ. Яҡташтарыбыҙ инвалидтарға ҡарата мәрхәмәтле, иғтибарлы булһын, мөмкинлектәре булһа, ярҙамдан баш тартмаһын ине, – тигән теләктәрен белдерҙе ойошма етәксеһе.\nАвтор: Рима СОЛТАНОВА.


Иртәгә илдә күп һанлы туй мәжлестәрен күҙәтергә мөмкин | ГТРК «Башкортостан» — Новости Уфы и РБ\n17 августа 2018 — 15:42\nБыл 2018 йылдың 18 авгусы — өс һигеҙле датаның шәмбегә тура килеүе менән бәйле. Сикһеҙлекте белдергән һандар аҫтында Башҡортостанда ла меңгә яҡын пар өйләнергә теләк белдергән. 2018 йылдың 18 авгусын туй көнө итеп Диана Зарипова буласаҡ тормош иптәше менән юҡҡа ғына һайламаған. Хатта йөҙөктәр һауыты ла сикһеҙлекте белдергән һигеҙ һаны формаһында эшләнгән. Ә инде был көндә туй мәжлесе тейешле кимәлдә үтһен өсөн йәштәр уға ун ай алдан уҡ әҙерләнә башлаған. Ысынлап та, 18.08.18 — өс һигеҙле дата күптәрҙе ылыҡтара. Өҫтәүенә, ул шәмбегә тура килә. Был көндә никахтарын теркәргә теләктәрен белдереп, Башҡортостан ЗАГС-тарына 781 ғариза бирелгән. Туйҙарҙың күп өлөшө Өфөгә тура килә. Баш ҡалала сәстәрен сәскә бәйләргә 210 пар йыйына. Артабан әҙ генә ҡалыша килә Октябрьский, Салауат, Нефтекама һәм Стәрлетамаҡ ҡалалары.Өйләнергә теләгәндәрҙең һаны буйынса беренсе урында Киров районының ЗАГСы тора. Был граждандар хоҡуҡтары акттарын теркәү идаралығы көнөнә иң күбе 40 парҙы ҡауыштыра ала. Был датаға ҡарата ҡыҙыҡһыныуҙың артыуы һандарҙың ғына түгел, ә уларҙың мәғәнәһенең дә матурлығы менән аңлатыла. Нумерологтар әйтеүенсә, һигеҙ һаны байлыҡ, муллыҡ, үҫеш һәм сикһеҙлек символы. Ул яңы тыуған ғаиләгә бәхет,уңыш килтерә, тоғролоҡто арттыра, тип иҫәпләнә.Әйтергә кәрәк, ошоға оҡшаш сикһеҙлекте белдергән матур һандар 2008 йылдың 8 авгусында ла булғайны. Бындай көндәр туй үткәрергә ярҙам итеүсе хеҙмәттәр өсөн дә килем алырға ҡулай. Заказдарҙың күп булыуын туй күлдәктәре салондары ла дәллиләй. Әммә өйләнеүселәрҙең бәхетенә, һорау күп булһа ла, хаҡтар артмаған. Тик фотограф, видеограф, тамада кеүек кәрәкле кешеләр менән алдан һөйләшеп ҡуйырға тура килә. Туй – кешенең ғүмерендә иң мөһим ваҡиғаларҙың береһе. Шуға ла һөйгән йәрҙәр был сараның бөтә яҡлап та матур үтеүен теләй. Хатта матур дата һайларға тырыша. Күрәһең, ысынлап та, һигеҙ һанының яҙмышҡа ниндәйҙер йоғонтоһо барҙыр. Ғашиҡтарҙың никах балдаҡтары ла юҡҡа ғына һигеҙ һанын хәтерләтмәй бит.


Бөйөк Еңеү байрамы - 9 Май Рәсәй һәм элекке СССР халыҡтары өсөн иң ҡәҙерле байрам ул. Һәр йыл һайын ибраһимдар ҙа Еңеү көнөн ҙур әҙерлек менән үткәрә. Быйыл да байрам йола буйынса яугирҙар иҫтәлегенә ҡуйылған обелиск янында яуҙа һәләк булғандар рухына бағышлап уҡылған аят тыңлауҙан башланды.\nТантананы асып, Алина менән Алһыу Әбделмәноваларҙың илһамланып һөйләгән телмәренән һуң, Клара Төхвәтуллина дәһшәтле йылдарҙа тылдағы ауыр тормошто иҫенә төшөрҙө:\n- Фронт өсөн өс бармаҡлы бирсәткәләр бәйләйбеҙ, бәрәңгене туҡмас һымаҡ итеп киҫеп, киптерәбеҙ, баҡсала тәмәке үҫтереп, ойоҡбаштар бәйләп, барыһын да посылка итеп һалдаттарға ебәрә инек.\nТыл ветераны Фәйез Садиҡов һуғышта һәләк булған атаһының ҡаһарманлығын уның яуҙашынан ишетеп белеүе тураһында бәйән итте. Ауыл ветерандар советы рәйесе Мәрйәм Кейекбаева хәҙерге заман ир-егеттәренә лә батырлыҡ хас икәнлеген билдәләп, Афғанда, Чечня ерендә үҙ бурыстарын намыҫ менән үтәгән Ибраһим\nауылы егеттәренең исемдәрен атап үтте.\nГерой-шағир Муса Йәлилдең, Рафаэль Сафиндың Рима Лоҡманова һәм Фирүзә Әбделмәнова башҡарыуындағы шиғырҙары күҙ йәштәре аша тыңланды. Дәртле йырҙар иһә күңелдәрҙе күтәреп ебәрҙе. Байрам һуңында Еҙем-Ҡаран ауыл хакимиәте, ветерандар советы, Ағинәйҙәр ойошмаһы һәм ауыл халҡы исеменән обелискыға сәскәләр һалынды. Мәҙәниәт йорто хеҙмәткәрҙәре әҙерләгән сәй табынында һуғыш йылдары хәтирәләре менән уртаҡлашыу дауам итте.\nауыл ветерандар советы рәйесе,\nАғинәйҙәр ойошмаһы етәксеһе.


Шишмә районының Сәлих ауылында Мифтахетдин Аҡмулла исемендәге Башҡорт дәүләт педагогия университеты нигеҙендә социаль-уҡытыу үҙәге эшләй\nҮҙәк биләмәһенә Бөйөк Еңеүҙең 70 йыллығына арнап, һуғышта һәләк булыусылар иҫтәлегенә хәрби мемориаль асылды. Тантанала Бөйөк Ватан һуғышы ветерандары, юғары уҡыу йорто студенттар ҡатнашты. Учреждениела киләсәктә студенттар практикаһы, факультативтар, уҡыуҙан тыш дәрестәр ойоштороу, ғилми-ғәмәли конференциялар уҙғарыу күҙаллана. Уҡыусыларға ял итеү өсөн уңайлыҡтар ҙа булдырылған. Юғары уҡыу йорто вәкилдәре билдәләүенсә, быға тиклем республикала мәктәпте, юғары уҡыу йортон һәм йәмғиәтте берләштереүсе берҙәм инновация үҙәге булмаған.


«Киске Өфө» гәзитенең сайты - №32, 11 - 17 август, 2018 - Информационные страницы\n№32, 11 - 17 август, 2018\nКҮТӘРЕЛЕҮЕН ТЕЛӘР ИНЕГЕҘ?\nАвгуст кәңәшмәләре күптән отчет биреү урынына әйләнгән бит инде. Һандар тыңлайбыҙ ҙа, ҡайтып китәбеҙ. Ә проблемалар ҡала.\nМине мәғариф өлкәһендәге иң борсоған мәсьәлә - ул уҡытыусы абруйы. Был һорауҙы мине наградлаған ваҡытта ил Президенты Владимир Путинға ла биргәйнем, ләкин аныҡ ҡына яуап алманым.\nБашҡортостанда бер юлы ике-өс солоҡ урынлашҡан мөһабәт ҡарағайҙарҙы осратҡаным булды. Башҡорттар араһында бишәр йөҙ, йә иһә меңәр солоғо булған ғаиләләр бихисап. Улар үҙҙәренең солоҡтарын күҙ ҡараһы һымаҡ һаҡлай.\nБөгөн бөтә ил буйынса һәләтле балаларға иғтибар арта, уларҙы бөртөкләп сүпләп алып үҫтерергә тырышалар. Беҙҙә һәләтле балалар аҙ түгел, тик уларҙың үҫешенә иғтибар ғына етмәй. Был маҡсат итеп ҡуйылмаған, үкенескә күрә.\nБөгөнгө ҡунағыбыҙ тураһында һөйләгәндә, халыҡ йырҙарын уның кеүек башҡарған йырсылар һирәк, тиһәк, уның ижады тураһында башҡа бер нәмә әйтмәһәң дә булалыр. Ул ысын мәғәнәһендә халыҡ йырсыһы. Х. Әхмәтов исемендәге Башҡорт дәүләт филармонияһы солисы, Башҡортостандың халыҡ артисы Азамат ТИМЕРОВ шәп йырсы булыуы өҫтөнә үтә лә шуҡ кеше.


Тырыштарға уңыш юлдаш | Министерство сельского хозяйства Республики Башкортостан\n» Тырыштарға уңыш юлдаш\nТырыштарға уңыш юлдаш\nИгенселек, малсылыҡ менән шөғөлләнгән Әлмөхәмәт фермерҙары район иҡтисады үҫешенә һиҙелерлек өлөш индерә. Бөтәһе 21 мең гектарҙа иген, техник һәм мал аҙығы культуралары үҫтерәләр, районда етештерелгән иген продукцияһының 35 процентын улар бирә. Былтыр Урал фермерҙары 250 тонна ит, 1300 тонна һөт етештергән.\nБөгөн Иршат Миртимер улының ҙур булмаған фермер хужалығы тотороҡло продукция етештереүгә өлгәште.\n2013 йылда Рамил Юлдыбаевтан 29 быҙау һатып алып шәхси хужалығын булдыра ул. Үгеҙ быҙауҙарҙы һимертеп тотона, ә таналарҙы үрсетеүгә алып ҡала. 2016 йылға иһә И. Зәйнетдинов үҙенең хужалығын рәсми рәүештә теркәп, «Эш башлаусы фермер» программаһында ҡатнашыуға документтарын тапшыра һәм грант алыуға өлгәшә.\nДәүләттән бирелгән 1,5 миллион һум күләмендәге аҡса хужалығын артабан үҫтереүгә һиҙелерлек ярҙам була. Иршат Миртимер улы был аҡсаға симменталь тоҡомло ун тана һәм КУН менән яңы МТЗ тракторы һатып ала. Үҙҙәренең аҡсаһына яңы булмаһа ла комбайн, гусеницалы трактор һатып алып, техника паркын байыта.\nМалсылыҡ йүнәләшендә эштәре ыңғай киткән фермер хужалығын артабан үҫтереү маҡсатында кәзә үрсетеүгә тотона. Ул республикала тоҡомло кәзәләрҙе үҫтереү буйынса «Лукоз» ЯСЙ-һы менән Башҡортостан Хөкүмәте араһындағы хеҙмәттәшлек сиктәрендәге инвестиция проектында ҡатнашыуға йөрьәт итә һәм һөҙөмтәлә Зәйнетдиновтар ихатаһында Степка исемле кәзә тәкәһе барлыҡҡа килә. Кәзәләрҙән тыш, Иршат Миртимер улының ихатаһында 50 баш һарыҡ, аттар ҙа бар.\nМалдар һаны шаҡтай ишәйгәс, йорт янындағы ҡурала урын етмәй башлағас, Зәйнетдиновтар өйөнән алыҫ булмаған урында ҡуртымға ер алып, кәзә-һарыҡтар торасаҡ һарай һала башлаған, әле төҙөлөш тамамланыу өҫтөндә.\nБөгөн фермер хужалығында 45 баш һыйыр малы булһа, 31 баш һауын һыйырҙы фермерҙың ҡатыны Эльвира һауын аппараттары ярҙамында бер үҙе һауып өлгөртә. Ул ғына ла түгел, кәзәләрен һауып, ҡымыҙ ҙа бешә.\n— Ғөмүмән, продукциябыҙға ихтыяж бар. Һөттө өйҙән килеп алалар. Шифалы кәзә һөтөнә лә, ҡымыҙға ла һорау ҙур, көнөнөкө көнөнә етмәй, һатылып бөтә, — ти Эльвира Хөрмәт ҡыҙы. — Бер көндә һатылмаһа ла, әллә ни ҡурҡыныс юҡ: хәҙер беҙҙең һөт һыуытыу ҡоролмабыҙ бар.\nМал тотҡас, уны ашатыу өсөн аҙығы ла кәрәк. Малдарына бесән-һаламды фермер нигеҙҙә үҙе әҙерләй. Ҡуртымға алынған 132 гектар ерендә арпа, һоло, бойҙай сәскән. Бөтә агротехник талаптарҙы күҙәтеп сәселгән культуралар дәррәү шытым биреп, ҡыуандырған. Тик йылдың ҡоро, эҫе килеүе сәсеүлектәрҙе әрәм иткән. Шулай ҙа төшөнкөлөккә бирелмәй фермер.\n— Тырышһаң, барыһын да булдырырға була. Нисек булһа ла, ҡышҡа етерлек мал аҙығы запасы туплап алырбыҙ, — тигән ныҡлы ышаныс менән алға атлай ирле-ҡатынлы Эльвира һәм Иршат Зәйнетдиновтар.\n2019-2020 йылғы мал ҡышлатыу миҙгеле йомғаҡтары буйынса етештереүсәнле эшләгән Зәйнетдиновтар, район башлығы ҡарарына ярашлы, хакимиәттең рәхмәт хатына һәм ҡиммәтле бүләккә лайыҡ булды.\nРамиля Истанбаева, «Осҡон» газетаһы


Салауат районын Марс Кашапов етәкләне\n3 Март 2017, 14:42\nӨФӨ, 2017 йыл, 3 март. /«Башинформ» мәғлүмәт агентлығы, Ғәлиә Нәбиева/. «Янғантау» шифаханаһының хужалыҡ мәсьәләләре буйынса директор урынбаҫары Марс Кашапов контракт буйынса Башҡортостандың Салауат районы хакимиәте башлығы вазифаһына тәғәйенләнде. Ҡарар хакимиәт башлығы вазифаһына конкурс һөҙөмтәләре буйынса район Советы тарафынан ҡабул ителде.\nУлтырышҡа ауыл биләмәләре башлыҡтары һәм идара итеүселәре, ойошма һәм учреждение етәкселәре, мәктәп директорҙары, ауыл мәҙәниәт йорттары мөдирҙәре, киң мәғлүмәт саралары вәкилдәре саҡырылғайны.


Динебеҙ тарихынан » Табын\nҠөрьән Кәримдең «Ниса» сүрәһенең 125-се аятында Ибраһим хаҡында былай тип әйтелә: «Дин йәһәтенән үҙенең нәфесен Аллаһы Тәғәлә өсөн тапшырыусынан кем яҡшыраҡ? Шул кешелер: үҙе изгелек ҡылды һәм Ибраһим пәйғәмбәрҙең диненә эйәрҙе. Аллаһы Тәғәлә Ибраһим пәйғәмбәрҙе Үҙенә дуҫ итеп тотто, йәғни уны ихтыяр ҡылды һәм уға күп кирәмәттәр бүләк итте».\nМәғлүм булыуынса, Ибраһим пәйғәмбәр менән ҡатыны Сараның ҡартайғансы балалары булмай. Был хәлгә икеһе лә бик ҡайғыралар. Рәсүлдең бик бала көҫәгәнен күреп, эстән һыҙып йөрөгән Сара үҙе хеҙмәтсеһе Һәжәрҙе алырға тәҡдим яһай. «Раббым, миңә бер изге ул бирһәңсе!»— тип теләй зөфаф кисендә Ибраһим. Һәм Аллаһы Тәғәлә уны йомшаҡ күңелле ул — Исмәғилде биреп һөйөндөрә («Саффәт» сүрәһе, 100-101-се аяттар). Сара көнсөллөктән ҡатынды балаһы-ние менән сүлгә алып барып ташлауҙы талап итергә тотона, тиелә риүәйәттәрҙә. Атай кешегә көтөп алған балаһы һис шикһеҙ йәл, ул байтаҡ икеләнә. Бер мәл Ибраһим пәйғәмбәргә Аллаһы Тәғәләнән: «Улыңдан бөйөк бер милләт тараласаҡ, уны сүлдә ҡалдыр», — тигән вәхи килә. Ҡайҙа илтергә икәне лә төшөндөрөлә.\nҺәжәр — тәҡүәлек өлгөһө\nИбраһим пәйғәмбәр Һәжәр менән улы Исмәғилде әле Мәккә урынлашҡан, ә ул мәле яҡын-тирәлә бер әҙәм заты, бер тамсы һыу булмаған, яланғас таштар ғына һерәйеп торған тауҙар араһына килтереп ташлай. Тәҡүәлеге шул тиклем көслө була, ҡатын бары тик: «Һин быны Алланың ҡушыуы буйынса эшләйһеңме?» — тип кенә һорай һәм, ыңғай яуап ишеткәс, һис ҡаршылыҡ, ризаһыҙлыҡ күрһәтмәй, тороп ҡала. «Улай булғас, Аллаһ беҙҙе һәләк итмәҫ», — тип иҫ киткес ышаныс менән тороп ҡала. Әгәр күңелендә шул тиклем инаныу булмаһа, ул бер үлән ҡыяғы ла үҫмәгән, кеше затының эҙе лә булмаған тау-таш араһында ҡурҡышынан, өмөтһөҙлөктән йөрәге ярылып үлер, йә хыялланыр ине.\nЗәм-зәм шишмәһенең ағып сыҡҡаны\nБына турһыҡҡа һалынған һыу ҙа, ризыҡ та бөтә, ас балаһының илауына үҙәге өҙөлөп, Һәжәр Инәбеҙ һуңынан Сафа һәм Мәрүә тип аталасаҡ ике тау араһында йүгерә башлай. Береһенең түбәһенә менә лә, ян-яҡҡа ҡарай — тик ҡош-фәлән күренмәй, тимәк, һыу юҡ. Икенсеһенә йән асыуына йүгереп менә — шул уҡ хәл. Етенсе тапҡыр төшөп килгәндә Исмәғиле аяҡ тибеп илап ятҡан урындан һыу сыға башлағанын күрә. Һыу ер аҫтынан шул тиклем көс менән урғылып атыла һәм тиҙ үк тирә-йүнде баҫа ла башлай. Әгәр шул мәлдә Һәжәр Инәбеҙ «зәм-зәм» (беҙҙеңсә «сеү-сеү») тип, тирә-яғын балсыҡ менән ҡоймалап ҡуймаһа, донъяны һыу баҫыр ине, тип әйтелә бәғзе бер сығанаҡтарҙа. Риүәйәттәрҙә тап ошо урында Әҙәм менән Һауаның тәүге ғибәҙәтхана төҙөгән булғанлығы, уның янында йәннәт шишмәһенән ергә күсерелгән зәм-зәм инеше ағып ятҡанлығы, тик туфан баҫҡандан һуң ләм аҫтында ҡалып юғалыуы хаҡында ла әйтелә. Ул изге урындың яңынан тергеҙелеүе, бөтә донъя мосолмандарының хаж ғәмәле үтер төбәккә әүерелеүе Һәжәр Инәбеҙ һәм уның улы Исмәғил менән бәйле.\nХаж ғәмәлен үтәгәндә Ҡәғбәтулла тирәләй ете тапҡыр урап үткәс, зәм-зәм һыуы эселә һәм артабан мосафирҙар Сафа һәм Мәрүә араһынан Һәжәр Инәбеҙ кеүек үк йүгерә-атлай уҙа. Хажиҙар был йоланы үтәгәндә Әсә бөйөклөгөн, Аллаға, балаһына мөхәббәтен иҫенә ала. Аллаға бөйөк инаныс кәүҙәләнеше булған Һәжәр Инәбеҙҙең аяҡ эҙҙәре буйлап уҙғанда Ҡөрьәнебеҙҙә әйтелгән: «Йәннәт әсәләрҙең аяҡ аҫтында», — тигән аят та һис шикһеҙ хаҡ мосолмандың күңел күгенә нур булып яғыла.\nАяҡ аҫтынан зәм-зәм урғылып сыҡҡан бала — Исмәғил — пәйғәмбәр булараҡ динебеҙ тарихына инә. Кеше аяғы баҫмаған тауҙар араһында ҡалған әсәле-уллы аҫыл зат әһле Ислам донъяһы өсөн изге урынға, йылдан-йыл, көндән-көн абруйы арта барған Мәккә ҡалаһына нигеҙ һалыусы булып тора.\nЙәмәндән сауҙа маҡсаты менән оҙон сәфәргә сыҡҡан каруан һарғылт-көрән яланғас тауҙар араһынан килә. Арығандар, һыуҙы ла самалап ҡына тотоналар: бала сағынан ошо юлдан йөрөгән ҡарт каруан башлығы белә — тоҙ тәме итеп торған ҡоҙоҡҡа еткәнсе әле ике тәүлек бараһы. Шул саҡ юлбаҫарҙарҙың һөжүменә эләкмәҫ өсөн алға ебәрелгән һағауылдарҙың береһе сабып килеп етә: — Арғы тау башында ҡоштар уйнай, тимәк, унда һыу бар.\nКаруан башы шик белдереп баш сайҡай, һүҙен дөрөҫләтер өсөн һағауылды тикшерергә ебәрә. Тегеһе эсеп тә туймаҫлыҡ шишмә янында балаһын күрһәтмәҫкә тырышып, кәрәк булһа, уның өсөн йәнен дә бирерҙәй ҡиәфәттә баҫып торған йәш ҡатынды күрә. Һыу бар ерҙә тормош бар. Каруансылар Мәккә тип аталыр ҡаланың тәүге йорттарын һала, ә Исмәғил, бәлиғ булғас, джүрһүмит тип аталған ошо ырыу ҡыҙына өйләнә. Ибраһим пәйғәмбәрҙең Һәжәр Инәбеҙҙән тыуған улы Исмәғил, шулай итеп, ғәрәп халҡының тәүбабаһына әүерелә, Пәйғәмбәребеҙ Мөхәммәт саллалаһу ғәләйһи үә сәлләм — уның тура ептән килгән тоҡомо, вариҫы.\nӘммә Аллаһы Тәғәлә тарафынан, унан бөйөк милләт китәсәк, тип нарыҡланған Исмәғил улын да атай кеше онотмай, килеп йөрөй. Зөлхизә айының иң сағыу тажы, хаж ғәмәленең иң яуап-лы көнө — ҡорбан салыу йолаһы ла уның тап ошо улы менән бәйле. Риүәйәттәрҙең ҡайһы берҙәрендә һөйләнелеүенсә, Аллаһ алдында бурысын үтәтмәҫ өсөн шайтан Ибраһим пәйғәмбәрҙең үҙен дә, ҡорбанға килтерелергә тейеш Исмәғилде лә, хатта Һәжәр Инәбеҙҙе лә үәсүәсәләп маташа. Әммә уларҙың һәр береһе Аллаға бер һүҙһеҙ буйһоноуын, тоғролоғон күрһәтә. Әсәнең яуабы иҫ киткес фәһемле лә, тетрәндергес тә була:


Пенсия йәшен арттырып ҡына... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Пенсия йәшен арттырып ҡына...\nПенсия йәшен арттырып ҡына... 16.06.2018 // Социаль мәсьәлә\nРәсәйҙең Иҫәп палатаһы рәйесе итеп һайланған Алексей Кудрин, пенсияға сығыу йәшен арттырмайынса булмай, тип иғлан итте. Был план буйынса хаҡлы ялға ир-егет – 65, ә ҡатын-ҡыҙ 63 йәштән сығасаҡ. Был бигерәк тә көслө затҡа хәүеф менән янай. Быға тиклем дә бит уларҙың байтағы пенсия йәшенә етә алманы...\nБөгөнгө статистика мәғлүмәттәренә ҡарағанда, ҡатын-ҡыҙ ир-егеттән 10 миллионға күберәк. Был айырма башлыса пенсия йәшенә тура килә. Ауылдарҙа хәл тағы ла киҫкенерәк (унда йәшәгән 8,3 миллион пенсионерҙың 2,4 миллионы ир-ат булһа, 5,86 миллионы – ҡатын-ҡыҙ). Президенттың яңы май указында халыҡтың уртаса ғүмерен 80 йәшкә тиклем еткереү планы киләсәктә нисек тормошҡа ашырылыр?\nСтатистикаға күҙ һалайыҡ: (таблицаны ҡара)\nБилдәле булыуынса, ауыл кешеләре, экологик йәһәттән яҡшы шарттарҙа йәшәүгә ҡарамаҫтан, ҡаланыҡынан уртаса 5-10 йылға иртәрәк китә. Ни өсөн тигәндә, уларға саф һауа, таҙа һыу һәм ризыҡтарҙың файҙаһын юҡҡа сығарған факторҙар кире йоғонто яһай. Был бигерәк тә ир-егеткә тәьҫир итә. Өҫтәүенә, минеңсә, ауылдағы ауыр тормош шарттары ла уларҙың ғүмере ҡыҫҡарыуға булышлыҡ ҡыла. Беренсенән, даими эш булмауы бәкәлгә һуға. Иртә яҙҙан ҡара көҙгә тиклемге алһыҙ-ялһыҙ ауыр физик хеҙмәт һаулыҡты ҡаҡшата. Был эштә алынған яра-йәрәхәттән тыш, күҙгә күренмәгән көсөргәнеш нервы системаһын, йөрәкте бөтөрә. Хеҙмәт кешеһенә социаль гарантиялар юҡ кимәлендә. Ир-егеттең рәсми эш хаҡы булмаһа, ул пенсия тураһында ла уйлай алмай. Күбеһенең хеҙмәт кенәгәһе лә, ҡайҙалыр ялыу яҙыу мөмкинлеге лә, бының мәғәнәһе лә юҡ. Эшһеҙлек буйынса пособие алыуға кәртә бихисап...\nҠулайлаштырыу процесы ла ауыл халҡына ҡыйынлыҡ тыуҙырҙы. Мәҫәлән, фельдшер-акушерлыҡ пункты булһын өсөн урында кәмендә 300 кеше йәшәргә тейеш. Росстат мәғлүмәттәре буйынса, 2000 – 2015 йылдарҙа һаулыҡ һаҡлау учреждениелары ике тапҡырға кәмегән. Сифатлы белемгә ынтылыш ауыл уҡыусыларының күпләп ҡалаға китеүенә булышлыҡ итә...\nҒөмүмән, пенсияла реформа эшләргә тырышыуҙың ауыл халҡы өсөн ыңғай һөҙөмтәһе булырына шик ҙур. Тамырҙарға тоғро ҡалып, үҙ кәсеп-шөғөлөңдө йәйелдереп, сәләмәт тормошҡа ынтылып йәшәү, һәр замандағыса, төйәк киләсәгенең, яҡшы йәшәүҙең төп нигеҙе булып ҡала.


Башҡортостандың Ғәҙәттән тыш хәлдәр министрлығы 999 янғын хәүефһеҙлеге ҡағиҙәләренең боҙолоу осрағын теркәгән\nКемероволағы “Ҡышҡы сейә” сауҙа үҙәгендәге янғындан һуң республикабыҙҙың күпләп халыҡ йыйылған урындарында янғын хәүефһеҙлеге буйынса тикшереүҙәр үтте. Башҡортостан Хөкүмәтендә уҙғарылған кәңәшмәлә Ғәҙәттән тыш хәлдәр министырлығының БР буйынса идаралығы етәксеһе Марат Латыпов теүәл 999 хоҡуҡ боҙоу осрағы тураһында хәбәр итте.\nАҙна яңылыҡтары. Өфөнөң 3-сө бала табыу йорто киңәйтеләсәк\nРөстәм Хәмитов медицина учреждениеһына яңы төкәтмә төҙөү кәрәклеген белдерҙе. Яңы корпус ун мең квадрат метрҙы биләйәсәк. Шулай уҡ иҫкергән биналар ҙа төҙөкләндереләсәк.\n01 апр, 23:47\nАҙна яңылыҡтары. Кемеров шаңдауы\nҺаулыҡ һаҡлау өлкәһен үҫтерәбеҙ, юғары технологиялы медицина булдырабыҙ, ғүмер оҙонлоғон һикһәндән дә аштырасаҡбыҙ, балалар үлемен кәметәбеҙ тип өмөтлө һүҙҙәр һөйләйбеҙ. Һуҡыр тингә лә тормай бындай белдереүҙәр, әгәр беҙ шул уҡ балаларыбыҙҙы ла яҡлай алмайбыҙ икән. 41 бала... 41 бала ут эсендә янып һәләк булды. Шул уҡ яңғырауыҡлы һүҙҙәр һөйләүсе өлкәндәр ғәмһеҙлеге арҡаһында. Уйында тик табыш, аҡса ғына булыусылар, ҡомһоҙҙар арҡаһында. Кемдер арзанға янғын хәүефһеҙлеге сараларын эшләткән, ә кемдер аҡса алып быға күҙ йомған, берәүҙәр ришүәткә ҡыҙығып файҙаланыуға рөхсәт биргән. Һөҙөмтәлә бер ғәйепһеҙ йәндәр ҡыйыла. Күпме дауам итер ошолай? Нишләп бәлә килгәс кенә ҡуҙғалабыҙ?\n01 апр, 22:58\nАҙна яңылыҡтары. Роспотребнадзор социаль селтәрҙәр аша өйҙә бешерелгән торттарҙы һатып алмаҫҡа кәңәш итә\nЙәнәһе лә, шәхси эшҡыуар булараҡ теркәлмәгән кондитерҙар тикшереү үтмәй. Билдәһеҙ шарттарҙа етештерелеп, һаҡлау, транспортлау, һатыу талаптары үтәлмәгән, сәнәғәт күләмендә етештерелмәгән ризыҡтар шикле. Санитар-эпидемиологик хәүефе лә юғары, тиелгән ведомство сайтында. Сәнәғәт күләмендә етештерелмәгән... Миңә ҡалһа, тап шул cәнәғәт күләмендә етештереү сифатты кәметә лә инде. Ә бына үҙ ҡулың менән күңелеңде һалып бешерелгән ашамлыҡтарҙың йәнһеҙ конвейерҙарҙа сыҡҡандарына ҡарағанда тәмһеҙерәк булыуына икеләнәм.\n01 апр, 22:45\nАҙна яңылыҡтары.Әбйәлилдә сир-сырхауҙан арынам тип бөжәктәр ашайҙар\nЯбай бөжәк түгел, экзотика. Ашатырһың Әбәйәлилдәрҙе ябай ҡуңыҙҙы. Ә Аргентинанан килгәнен хатта тереләй йоталар. Йәнәһе лә түшәккә йығылғанды ла аяҡҡа баҫтыра. Ярай ҙа файҙаһы булһа. Иң мөһиме зарары булмаһын. Ә быныһын инде Рәмзиә Кәримова асыҡларға тырышты.\n01 апр, 22:15\nМахсус репортаж. Финанс революция эшләгән Сергей Мавроди үлеп ҡалды\nУл үлде, ә эше һаман йәшәй. Юҡ, Ленин бабай түгел. Илебеҙҙә революция башлығынан да данлыраҡ шәхестәр бар. Ул финанс революция эшләне. Сергей Мавроди. Донъялағы иң бейек, ҙур пирамиданы төҙөй алды. Ләкин ҡоролма ни тиклем ҙур, шул тиклем көслө ҡолауын беләбеҙ. Финанс пирамида ла ҡоланы. Кемдер өлгөрҙө унан файҙа алырға, ә кемдер төп башына ултырҙы. Кемдер уны аллаға тиңләй, ә кемдер иблес менән сағыштыра. Урталыҡ юҡ. Хәйер, был пирамиданы ойошторорға ярҙам итеүселәрҙе урталыҡ тиергә мөмкиндер.\n01 апр, 21:47\nЙылайыр ҡыҙы Нурзилә Нәҙерғолова «Башҡорт теле һәм әҙәбиәте буйынса йыл уҡытыусыһы» исеменә лайыҡ булды\nБөгөн Өфөлә ике аҙна дауамында барған төбәк-ара конкурс еңеүселәре билдәләнде. Быйыл абруйлы исем Өфөнөң 5-се лицейы уҡытыусыһына тапшырылды. Бәйге еңеүсеһе булараҡ Нурзилә Нәҙерғолова «Башҡортостандың мәғариф отличнигы» исеме бирелде.\n31 мар, 23:48\nБилдәһеҙ юғалған яугирҙар исемлеге кәмей\nҺуңғы арала һуғыш яланында ятып ҡалған өс тиҫтәгә яҡын яҡташыбыҙҙың ерләнгән урыны асыҡланған.\n31 мар, 21:47\nӨфө «Тере Еңеү. Һуғыш тарихы йөҙҙәрҙә» Бөтә Рәсәй проектына ҡушыла\n28-30 апрелдә Бөйөк Ватан һуғышы йылдарына ҡараған архив фотоһүрәттәр тергеҙелә. Проектҡа ҡушылыр өсөн 25 апрелгә тиклем экранда күрһәтелгән сайтҡа ғариза һәм ғаилә альбомынан ике фотоһүрәт ебәрергә кәрәк.\nӘбйәлил эшҡыуары «Әсәлек капиталы» иҫәбенә йорттар төҙөй башлаған\nИҙел Әхмәтҡужин был алым йәш ғаиләләрҙең торлаҡ мәсьәләһен күпкә еңеләйтер тип иҫәпләй. Тәүге өс заказ бар ҙа инде. Өй һалғанда хужаларҙың теләктәре лә иҫәпкә алына.\n30 мар, 22:59\nКемеров ҡалаһындағы фажиғәнән һуң сауҙа һәм күңел асыу үҙәктәрендә ойошторолған прокуратура тикшереүҙәре тағы ла ике аҙна дауам итәсәк\nХалыҡ күпләп йыйылған башҡа объекттар ҙа күҙәтеү аҫтына эләгәсәк. Был хаҡта бөгөн янғын хәүефһеҙлегенә арналған түңәрәк өҫтәлдә билдәләнде. Унда төрлө ведомство вәкилдәренән тыш, депутаттар һәм эшҡыуарҙар журналистарҙың һорауҙарына яуап бирҙе. Иң киҫкен мәсьәләләрҙең береһе - 2016 йылда индерелгән күҙәтеү каникулдарынан һуң бәләкәй бизнес субъекттарына планлы тикшереүҙәр өс йылға бер генә уҙғарыла. Етмәһә, был хаҡта эшҡыуарҙарға алдан иҫкәртмә лә ебәрелә. Башҡортостан парламентарийҙары федераль законға үҙгәрештәр индереп, Ғәҙәттән тыш хәлдәр министрлығының вәкәләттәрен арттырыу яҡлы.\nБашҡортостанда тағы һыуыта\nИртәгә, 31 мартта, республикала һәм Өфөлә көндөң аяҙлы-болотло, яуым-төшөмһөҙ булыуы, төндә бер аҙ ҡар яуыуы көтөлә.\n30 мар, 14:52\nӨфө вольеры дүрт айыу балаһы менән тулыланды\nТайыштабандар ғинуар айында уҡ донъяға килгән. Әммә хәҙер айыуҙар ҡышҡы йоҡонан уянғас, балаларын инәләренән айырып алғандар, бәләкәстәр йылы вольерға урынлаштырылған. Айыу балалары нимә менән туҡлана һәм үҙҙәрен нисек тота?\n29 мар, 23:29\nРеспублика сауҙа үҙәктәре янғын хәүефһеҙлеге талаптарына яуап бирәме?\nКемеров ҡалаһындағы фажиғәнән һуң Башҡортостанда ла халыҡ күпләп йөрөгән урындарҙа янғын хәүефһеҙлеге ҡағиҙәләре үтәлешен тикшереү дауам итә. Бөгөн прокуратура һәм янғын хәүефһеҙлеген күҙәтеү буйынса дәүләт инспекторҙарының сираттағы профилактик сараһы Өфөнөң «Аркада» сауҙа комплексында үтте.\n29 мар, 23:20\nӨфөнөң өсөнсө бала табыу йортонда яңы корпус төҙөләсәк\nМедицина учреждение менән танышҡан ваҡытта Башҡортостан башлығы Рөстәм Хәмитов шундай мөмкинлекте өйрәнергә ҡушты.\n29 мар, 17:56\nКемеров ҡалаһының «Ҡышҡы сейә» сауҙа-күңел асыу үҙәгендә һәләк булыусылар өсөн тотош ил ҡайғыра. Матәм иғлан ителеүгә бәйле, дәүләт флагтары төшөрөлдө. Кемеров өлкәһендә һәләк булыусыларҙы һуңғы юлға оҙаталар. Хәтерегеҙгә төшөрәбеҙ, йәкшәмбе аяуһыҙ янғын 64 кешенең ғүмерен өҙҙө. Уларҙың күбеһе балалар.\n28 мар, 23:59\nРеспубликала яҙғы ташҡынға әҙерлек саралары башланды\nӨфөлә генә 12 күҙәтеү посы, 28 штаб ойошторолған. Бөгөн баш ҡаланың Ленин районына ҡараған биләмәләрҙә ғәҙәттән тыш хәлдәргә әҙерлек кимәле тикшерелде.\n28 мар, 22:15\nБыйыл Өфөнөң «Ҡашҡаҙан» паркы һәм «Тулҡын» скверы биләмәләре тәртипкә килтереләсәк\n«Уңайлы ҡала мөхите» федераль программаһы проекты сиктәрендә был объекттар өсөн баш ҡаланың 103 меңдән ашыу кешеһе үҙ тауышын биргән. Был хаҡта бөгөн ведомство-ара комиссияның сираттағы ултырышында Башҡортостан Хөкүмәте Премьер-министры урынбаҫары Николай Хорошилов белдерҙе.\n28 мар, 20:57\nКемероволағы фажиғә сәбәбе – балаларҙың “ҡоро” бассейны яныуы\nҒәҙәттән тыш хәлдәр министрлығы “Ҡышҡы сейә” сауҙа комплексында янғын сығыу сәбәбен асыҡланы. Фажиғә ут төртөүҙән башланған.\n28 мар, 15:11\nӨфөләге “Меркурий” сауҙа үҙәгендә эвакуация уҙғарылды\nӨфөнөң Орджоникидзе биҫтәһендәге “Меркурий” сауҙа үҙәгендә, 28 мартта, иртәнсәк ашығыс эвакуация уҙғарылды.\n28 мар, 12:48


“Коммерсантъ” гәзите Башҡортостан Хөкүмәтенең сираттағы премьер-министрының кем икәнлеген белә.\n4 Сентябрь 2019, 11:03\n“Коммерсантъ” гәзите Башҡортостан Хөкүмәтенең сираттағы премьер-министрының кем икәнлеген белә. Ошо көнгә тиклем Башҡортостан Хөкүмәте менән Радий Хәбиров етәкселек итә. Әйтергә кәрәк, яңы етәксе барыһына ла өлгөрә, байтаҡ башланғыстарға нигеҙ һалды, күпселек уға ышана.\nБашлыҡ вазифаһын башҡарыусыға бер үҙенә ҙур яуаплылыҡты алыу еңел түгелдер. Башлыҡ билдәләгән ыңғай йүнәлештәрҙе һәм башланғыстарҙы Хөкүмәт күтәреп алырға һәм тормошҡа ашырырға тейеш. Сәйәсәт һәм иҡтисад барлыҡ илдәрҙә лә шулай ҡоролған. Башҡаса булыуы мөмкин түгел, сөнки алдынғы илдәрҙең тәжрибәһе шул хаҡта һөйләй.\nБеҙгә ҡалһа, былтыр октябрҙә республикала власть алышынғандан һуң беҙ Хөкүмәт премьер-министрының бармы-юҡмы икәнлеген дә һиҙмәй ҡалдыҡ. Радий Хәбиров үҙенең заманса ойоштороу һәләте, талапсанлығы, әгәр кәрәк булһа, ныҡлы ҡулы менән һүлпәнлекте һәм баш-баштаҡлыҡты күрә алмауын, эште яңыса ойоштороуға ихтыяждың ҙурлығын тос ҡына итеп аңлатып бирҙе инде. Төшөнә алмай йонсоғандарға түбәнерәк вазифалар тәҡдим иттеләр, йә яңы эш эҙләргә ҡуштылар. Бында ғәжәпләнерлек бер яңылыҡ та юҡ. Әгәр етәксе, башлыҡ булһынмы, министрмы, үҙ урынында өмөттө аҡламай икән, уның урынына икенсеһе килә.\nРадий Хәбиров үҙе белгән кешеләр, һыналған команда менән идара итеүгә өҫтөнлөк бирә. Шуға күрә Хөкүмәт премьер-министры вазифаһына дәғүәсене “Коммерсантъ” республиканың хәҙерге етәксеһе эргәһенән эҙләргә тәҡдим итә һәм “Эшлекле Рәсәй” фирҡәһенең рәйестәше Андрей Назаровтың фамилияһын атай.


Дубай (ҡала) — Башҡорт Википедияһы\nБыл терминдың башҡа мәғәнәләре лә бар, ҡарағыҙ: Дубай (мәғәнәләр).\nДуба́й (ғәр. دبيّ) — Берләшкән Ғәрәп Әмирлектәренең иң ҙур ҡалаһы, Дубай әмирлегенең административ үҙәге. Шулай уҡ Берләшкән Ғәрәп Әмирлектәренең һәм бөтә Яҡын Көнсығыштың мөһим сауҙа һәм финанс үҙәге. Фарсы ҡултығы ярҙарында урынлашҡан.\nБерләшкән Ғәрәп ӘмирлектәреБерләшкән Ғәрәп Әмирлектәре\nМөхәммәт ибн Рәшит әл-Мәктүм\n2 262 000 кеше (2008)\nғәрәптәр — 26,1% (аҫаба — 17 %),\nкилгәндәр: Һиндостандан — 42,3 %,\nПакистандан — 13,3 %,\nБангладештан — 7,5 %,\nФилиппиндарҙан — 2,5 %,\nШри-Ланканан — 1,5 %,\nЕвропанан — 0,9 %,\nАҠШ-тан — 0,3 %,\nбашҡа ил һәм региондарҙан — 5,7 %.\nислам (сөннилек һәм шиғилыҡ) — рәсми, индуизм\n1954—1971 йылдарҙа Британияның Килешелгән Оман протекторатының административ үҙәге булып тора. Дубайҙа төрлө халыҡ-ара конференциялар, фестивалдәр, күргәҙмәләр һәм башҡа саралар үткәрелә, Экспо-2020 Бөтә донъя күргәҙмәһен дә ошо ҡалала үткәреү планлаштырыла.\n3 Ҡала райондары\nӘл-Рәс 1960-сы йылдар\nКоллектор селтәрҙәре һалған ваҡытта Дубай тирәһендә табылған мангр һаҙлыҡтары ҡалдығына 7000 йыл тирәһе. 5000 йылдар самаһы элек ярҙар ил эсенә инә биргән һәм әлегәсә шулай ҡала. Был урындарҙы ҡом баҫҡан. Исламға ҡәҙәр бындағы халыҡ Баджаи (Баджар) тигән илаһҡа табынған. Византия һәм Сәсәниҙәр империялары (һуңғыһы төбәктең иң ҙур өлөшөнә эйә булған) хакимлығы аҫтында төбәк алға киткән.\nXIX быуат башында Әл Әбү Фәләс тоҡомоноң бер тармағы — Бәни Йосой, Дубайҙа нығынып, 1833 йылға тиклем Әбү-Дәбигә баш булған. 1820 йылдың 8 ғинуарында Дубай һәм башҡа төйәктәр шәйехтәре Британия хөкүмәте менән «Дөйөм диңгеҙ солох килешеүе» төҙөй. 1833 йылда әл Мәҡтүм династияһы Әбү Дәбигә идара итеүҙән баш тартып, Дубайҙы тартҡылашһыҙ ғына үҙ ҡулына ала. Дубай Берләшкән Короллек ҡулы аҫтынан, Ғосман империяһының һөжүмдәренән яҡлау булырына вәғәҙә алып, «Айырым Килешеү» нигеҙендә сыға .\nXIX быуатта ҡаланың хәл торошона ике фажиғә ҙур зыян килтерә: 1841 йылда ҡалала таралған сәсәк эпидемияһы кешеләрҙе Дәйрәнән көсығышҡа китергә мәжбүр итә, ә 1894 йылда ут сығып, ҡаланың күп өйҙәре яна. Мәгәр сауҙа өсөн яйлы был урын иғтибарҙы йәлеп итеүҙән туҡтамай. Дубай әмире сит илдәрҙән дә килһендәр өсөн һалымды бик аҙ алдырта. Бигерәк тә ул замандың төп сауҙа үҙәге булған Шәрҡиәнән (Шәрджә) күпләп киләләр.\n1940-сы йылдарҙа Дубай бәләкәй генә ҡала була. Халҡы диңгеҙҙән ынйы сығарып, аҙыҡ-түлеккә алмаштырып йәшәй. Әммә Японияла уны яһалма етештерергә өйрәнгәс, тәбиғи ынйыға ихтыяж кәмей. Бөлгөнлөк башлана. Оҙаҡ ваҡыт Дубай нефткә бай Әбү-Дәби әмирлегенә күрше булыуынан бер аҙ файҙа күрә, ләкин 1966 йылда үҙ ерҙәрендә нефть табыла. 1969 йылдан башлап нефть сығарыуҙан табыш алына башлай. Ҡапыл ғына үҫә башлаған нефть тармағына эшсе көстөр талап ителә, улар, нигеҙҙә, Һиндостандан һәм Пакистан тарафтарынан килеп төпләнә. Һөҙөмтөлө 1969 йылдан алып 1975 йылға тиклем ҡала халҡы дүрт тапҡырға арта. Нефттән килгән табыш тәүге мәлдә ҡалаға бик ярҙам итә, ләкин Дубайҙа нефть запасы ҙур түгел, һәм уны бик күпләп сығармайҙар: нефттән килгән табыш бюджетҡа килгән аҡсаның ни бары 5 процентын ғына тәшкил итә. Хәҙерге ваҡытта Дубай иҡтисадының нигеҙе — туризм, авиация, күсемһеҙ милек, финанс хеҙмәттәре.\nФарсы ҡултығында баш ҡала Әбү-Дәбиҙән төньяҡ-көнсығышҡа табан — Шарджа ҡалаһына күрше генә урынлашҡан. Географик координаттары: төньяҡ киңлектең 25°15', көнсығыш киңлектең 55°18'минутында урынлашҡан. Ҡаланың оҙонлоғо 134 км, киңлеге 35 км тәшкил итә.\nҠаланың төп райондары:\nБар Дубай — тарихи үҙәк;\nГарденс — йоҡо районы;\nДаунтаун Дубай (Даунтаун) — төҙөлөп ятҡан эш районы;\nДейра — ҡаланың көнбайыш сауҙа өлөшө;\nДжумейра — яр буйындағы йәшәү урыны;\nДубай Марина — төҙөлөп ятҡан район;\nТөп мәҡәлә: Дубай иҡтисады\nДубай — Яҡын Көнсығыштың эре сауҙа, финанс һәм туризм үҙәге. Ҡала үҫеш темптары буйынса Шанхай менән генә сағыштырырлыҡ. Мөһимлеге буйынса донъяла Гонконг һәм Сингапурҙан ҡала Өсөнсө реэкспорт үҙәге. Дубайҙа ҡайһы бер әһәмиәтле генә булған һалым төрҙәре бөтөнләй юҡ: ойошмалар табышына һалым, капитал үҫешенә һалым, физик шәхестәр килеменә һалым, шулай уҡ табыштарҙы илгә кире ҡайтарыуға һалым. Берләшкән Ғәрәп Әмирлектәре шулай уҡ донъяның егерменән ашыу иле менән икеләтә һалым һалыуҙы булдырмау тураһында килешеүҙәр төҙөгән.\nДубайҙың тәрән һыулы диңгеҙ порты, пошлиналар түбән булыу сәбәпле, төрлө тауарҙарҙы, шул иҫәптән алтынды реэкспортлау буйынса ошо төбәктә алдынғы урынды алып тора.\nДубайҙың бизнесын алып барыуҙа ирекле иҡтисади зоналары әһәмиәтле урын алып тора. Офшор зона Джәбәл-Али районында урынлашҡан.\nҠалала ике диңгеҙ порты, бер нисә автовокзал (иң ҙуры Бар-Дубайҙа) һәм ике эре халыҡ-ара аэропорт (Дубай (аэропорты һәм Халыҡ-ара Әл-Мәхтүм аэропорты бар. Автобустар селтәре киң үҫешкән, туҡталыштарҙың байтағында кондиционерҙар ҡуйылған. 2009 йылдың 9 сентябрендәДубай метрополитены асыла. 2009 йылдың 30 апрелендә Дубай монорельс юлы асыла. 2014 йылдың 12 ноябрендә ҡаланың бер районында трамвайҙар йөрөй башлай.\n↑ 2,0 2,1 Словарь современных географических названий. — Под ред. акад. В. М. Котлякова. Екатеринбург: У-Фактория. 2006 \n↑ The 2008 Global Cities Index (2008-10-15). Тәүге сығанаҡтан архивланған 20 май 2010. 20 апрель 2010 тикшерелгән.\n↑  Энциклопедия туризма Кирилла и Мефодия. 2008\n↑ Where is Dubai and Dubai city?. Thatsdubai.com (2007-06-14). Тәүге сығанаҡтан архивланған 15 февраль 2013. 12 март 2013 тикшерелгән.\n↑ Sampler & Eigner Sand to Silicon — UAE: Motivate, 2008. — Б. 11. — ISBN 9781860632549.\n↑ Historic population statistics (PDF). Тәүге сығанаҡтан архивланған 26 март 2009. 31 июль 2009 тикшерелгән.\n↑ DiPaola, Anthony. Dubai gets 2% GDP from oil, Bloomberg (28 сентябрь 2010). 1 сентябрь 2014 тикшерелгән.\n↑ Oil share dips in Dubai GDP. Тәүге сығанаҡтан архивланған 26 сентябрь 2013. AMEInfo (9 June 2007) Retrieved on 15 October 2007.\n↑ Dubai diversifies out of oil. AMEInfo (2005-09-07). Тәүге сығанаҡтан архивланған 19 декабрь 2008. 12 август 2008 тикшерелгән.\nhttps://ba.wikipedia.org/w/index.php?title=Дубай_(ҡала)&oldid=1001865 ҡабул ителгән\nПоследний раз редактировалась 13 ғинуар 2021 в 10:53\nБыл бит һуңғы тапҡыр 10:53 13 ғинуар 2021 үҙгәртелгән.


Юғалған алты йәшлек бала табылды\nБөгөн Максим Киренковтың ғәйеп булыуы тураһындағы хәбәр республикаға йәшен тиҙлегендәй таралды. Полицияға малайҙың әсәһе мөрәжәғәт итә. Баланы ул эшкә китер алдынан күршеһенә ҡалдырған була. Кире ҡайтыуына малай ҙа, күршеһе лә өйҙә булмай сыға.\nМаксим Родионов, Башҡортостан буйынса эске эштәр министрлығының мәғлүмәт һәм йәмәғәт бәйләнештәре бүлеге етәксеһе: «Бала менән бергә сығып киткән ҡатынды эҙләүгә ҡаланың бар полиция хеҙмәте йәлеп ителде. Ҡыҫҡа ваҡыт эсендә генә улар Өфөнөң Совет районында табыла. Бала һау-сәләмәт. Әлеге ваҡытта ваҡиға сәбәптәре асыҡлана».


Иҫән саҡта иғтибарлы булайыҡ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Иҫән саҡта иғтибарлы булайыҡ\nТеҙеп һанай башлаһаң, беҙҙең быйылғы юбилярҙар күп кенә икән. “Ағиҙел” журналының тәүге һанында һуңғы ике бит булып теҙелгән был исемлектә һикһәнләп әҙип! Һис кенә лә аҙ түгелбеҙ бит! Арабыҙҙа алтмыш йәшлектәре лә бар, ә инде етмеш-һикһәнгә еткәндәре әле лә ижад донъяһында емертеп эшләп йөрөрлөк.\nНи хәл итәһең, ижад донъяһында яҙмыштар төрлөсә килеп сыға. Әҙәбиәткә килгән йылдарҙа минең менән ең һыҙғанып бергә эшләп йөрөгәндәре лә байтаҡ. Уларҙы һағынып иҫкә алаһың, уңғанлыҡтарына, ижадҡа тоғролоҡтарына ихлас һоҡланаһың. Араларында беҙҙең өсөн күптән инде легендаға әйләнгән Ризаитдин Фәхретдиновтар ҙа бар.\nӘммә күптәре менән оҙаҡ йылдар буйына бергә янып-көйөп эшләп йөрөлгән, бер үк уй-теләктәр менән янғанбыҙ бит. Уртаҡ шатлыҡтарға шатланғанбыҙ икән! Улар араһынан Салауат Ғәлинде, бер үк осорҙа тиерлек тәүге шиғырҙарыбыҙҙы баҫтырған Мөхәмәт Илбаевты, остазыбыҙ булған Мөслим Моратты, дуҫым, фекерҙәшем Динис Бүләковты, йәш ҡәләмдәшем Рәмзилә Хисаметдинованы, Әхнәф Харисовты, Шәриф Бикҡолдо, Мәҡсүд Сөндөклөнө, Сөләймән Муллабаевты, Мостай Кәрим, Сәғит Агиш, Агиш Ғирфанов һымаҡ арҙаҡлы ағайҙарҙы, ҡәләмдәштәрем Хәкимйән Зариповты, атаҡлы Рәшит Назаровты, Ғәзим Шафиҡовты, Булат Рафиҡовты, Сәйфи Ҡудашты, Ризван Хажиевты, фекерҙәшем Самат Ғәбиҙуллинды, Шәрәф Әхмәтовты, Фәнил Әсәновты нисек һағынмайһың да ихлас кәңәштәрен нисек юҡһынмайһың!\nИҫән саҡтарында уларҙың ҡәҙерҙәрен дә белеп еткермәгәнбеҙҙер, бәлки. Ҡыҙғанысҡа ҡаршы, үкенестәр һәр саҡ һуңлап килә, тормоштағы хаталары хаҡында һуңлабыраҡ уйлана шул әҙәм балаһы. Ижадта бергә-бергә эшләргә бик аҙ ваҡыт бирелгәнлеген, осрашыу-фекерләшеүҙәрҙең бик-бик самалы булғанлығын бик һуңлап аңлайбыҙ шул!..\nБер-беребеҙгә иғтибарлы булайыҡ, үҙ-ара хәстәрлекле мөнәсәбәтебеҙҙе һәр саҡ һаҡлай алһаҡ ине. Юғиһә әлеге исемлектә лә теҙелеп тороуың бар бит…\nАвтор: Рауил БИКБАЕВ


III Бөтә донъя башҡорттары ҡоролтайы делегаттары милли матбуғат проблемаларын тикшерҙе // Сәйәсәт | новости башинформ.рф\nIII Бөтә донъя башҡорттары ҡоролтайы делегаттары милли матбуғат проблемаларын тикшерҙе\n17:06, 11 июня 2010 Сәйәсәт\n"Яңы тарихи шарттарҙа милли матбуғат: үҫеше һәм перспективалары" – бөгөн III Бөтә донъя башҡорттары ҡоролтайы сиктәрендә “Башинформ” агентлығының конференц-холында үткән секция шулай аталды. Ултырышты "Тамаша" журналының баш мөхәррире Фәнил Ҡоҙаҡаев алып барҙы. Милли матбуғат мәсьәләләре буйынса фекер алышыуҙа Башҡортостан Республикаһы Президенты хакимиәтенең граждандар мөрәжәғәттәре буйынса эшләү бүлеге мөдире Ниязбай Сәлимов, Башҡортостан Республикаһы Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ начальнигы вазифаһын ваҡытлыса башҡарыусы Венера Хәкимова, башҡорт телендә нәшер ителгән республика, район гәзит-журналдарының, радио һәм телевидениеның баш мөхәррирҙәре, Матбуғат идаралығының яуаплы хеҙмәткәрҙәре, журналистика ветерандары, киң мәғлүмәт саралары вәкилдәре ҡатнашты.\nСекция ултырышында ҡатнашыусылар алдында сығыш яһап, Ниязбай Сәлимов тикшереүгә сығарылған теманың көнүҙәклеген һәм мөһимлеген билдәләне. Уның фекеренсә, башҡорт милләтенең киләсәге, туған теленең, мәҙәниәтенең, йолаларының һаҡланыуы ла башҡорт телендәге киң мәғлүмәт сараларының нисек үҫешеүенән тора. Уның әйтеүенсә, үткә быуаттың 90-сы йылдарында ни бары һигеҙ гәзит һәм журнал башҡорт телендә нәшер ителгән, район гәзиттәрен туған телдә дубляж вариантында ғына уҡырға мөмкин булған. Милли матбуғат үҫешенә үҙгәртеп ҡороу йылдарында халыҡтың үҙаңының үҫеше, рухи күтәрелеше ҙур роль уйнаған. Беренсе һәм Икенсе Башҡорттар ҡоролтайы ҡарарҙары яңы матбуғат баҫмаларын асыуға һәм камиллашыуға булышлыҡ иткән һәм республикала дубляж варианттағы гәзиттәр урынына башҡорт телендәге үҙ аллы гәзиттәр сыға башлаған. Әммә хәҙерге иҡтисади көрсөк шарттарында бихисап башҡорт баҫмаларының тиражы һиҙелерлек кәмене. Матбуғат идаралығы, гәзит мөхәрририәттәре үҙҙәре лә тиражды һаҡлап алып ҡалыу өсөн күп нәмә эшләй. Гәзит-журналдарға яҙылыу кампанияһы барышында һәр төрлө декадалар – милли матбуғат, йәштәр һәм балалар матбуғаты аҙналығы, гәзит-журналдарға яҙылыусы көнө үткәрелә. Альтернатив яҙылыу менән ныҡышмалы шөғөлләнергә, яҙылыуҙың традицион булмаған алымдарын эҙләргә, һәр төрлө конкурстар, приздар уйнатыу ойошторорға кәрәк. Бер һүҙ менә әйткәндә, әүҙем, ныҡышмал булырға, киләсәккә ҡарап эшләргә, нисек һәм ҡайҙа булыуығыҙға ҡарамаҫтан – бар ерҙә лә мөмкин тиклем әүҙемерәк баҫмаларҙы рекламаларға, уларҙы тәрән мәғәнә менән байытырға, уҡыусылар өсөн ҡыҙыҡлы итергә тырышырға кәрәк. Халыҡ ҡыҙыҡһыныуын шулай ғына яуларға мөмкин.\nҮҙ сиратында Венера Хәкимова бөгөнгө дөйөм милли матбуғат баҫмалары проблемалары буйынса үткәрелгән социаль һорау алыу һөҙөмтәләренә туҡталды. Был мониторингҡа ярашлы, төбәктә башҡорт телендә нәшер ителгән баҫмалар ярайһы йылдам үҫешә, әммә халыҡ араһында, үкенескә күрә, милли матбуғатҡа ҡыҙыҡһыныу күҙәтелмәй. Шулай булһа ла, Венера Миҙхәт ҡыҙы әйтеүенсә, электрон киң мәғлүмәт сараларының, телевидение, интернеттың әүҙем үҫешеүе һәм баҫымына ҡарамаҫтан, баҫма матбуғат милли үҙаңға йоғонтоһо яһай ала. Уның әйтеүенсә, йәнә башҡорт телендәге бөтә Рәсәй күләмендәге баҫма ла кәрәк.\n"Киске Өфө" гәзитенең баш мөхәррире Гөлфиә Янбаева үҙ сығышын гәзит хеҙмәткәрҙәренең тәрбиәүи һүҙенә, һәр милли баҫманың үҙ концепцияһын булдырыуға арнаны.\n– Төрлө баҫмалар бар Рәсәйҙә, күбеһе мәғлүмәт биреү менән генә шөғөлләнә, – тип билдәләне Гөлфиә Янбаева. – Ә бына беҙ, башҡорт телендәге баҫмалар журналистары, барыбер ҙә икенсерәк маҡсаттарҙы күҙ уңында тотоп эшләйбеҙ, эшләргә тейешбеҙ. Әлбиттә, беҙҙең баҫмаларҙың һүҙ күтәреп һөйләрлек асыҡ ҡына концепцияһы ла булманы. Күп осраҡта улар рус телендәге баҫмаларҙың күсермәһе булараҡ йәшәне. Әммә һуңғы егерме йыл эсендә, моғайын да, ул концепция төҫмөрләнгәндер, тим. “Йәшлек” гәзите менән асылғандыр ул милли концепция. Сөнки ул беҙҙең милли матбуғат майҙанына шул тиклем ярһыу бер ташҡын булып килеп инде, халҡыбыҙҙың рухын күтәреүгә ҙур өлөш индерҙе. Ул саҡта, әлбиттә, беҙҙең төп баҫмабыҙ булған “Башҡортостан” гәзитенең дә йөкмәткеһе һәм йүнәлеше үҙгәрҙе, ул үҙенең рус һәм татар телле иштәренән ҡырҡа айырылды. Шулай итеп, беҙ милли матбуғат баҫмаларының төп концепцияһын шулай төҫмөрләнек: улар — рухи даирәне киңәйтеү, милләттәште сәмләндереү, ғәмләндереү, тәрбиәләү, тарихы, тамырҙары, үҙенең кемлеге хаҡында уйландырыу сараһы, объектив һәм глобаль ҡараштар, альтернатив фекер, зыялылар тәжрибәһе трибунаһы.\nГөлфиә Янбаева беҙҙең башҡорт баҫмаларында ла, рус телле баҫмаларҙа ла етди аналитика юҡ, тип һыҙыҡ өҫтөнә алды.\n— Һәр өлкәлә, һәр тармаҡта беҙ башҡорттарҙың рухын уятырлыҡ темалар эҙләргә тейешбеҙ, — тип иҫәпләй "Киске Өфө" гәзите мөхәррире.\n– “Һүҙ” тигән шундай ҡеүәтле ҡорал менән эш итәбеҙ. Ғөмүмән, бөгөн ошондай һүҙ “ҡоралы” тантана иткән заман. Уны донъя кимәлендәге сәйәсәттә лә, депутаттар, президенттар һайлауҙарында ла ҡулланалар. Тимәк, ошо “ҡорал”ды беҙ бөгөн халҡыбыҙҙың аңын уятыу, рухын күтәреү, иманлы итеү, уларҙы үҙ яҙмышын үҙ ҡулына алдырыу, ерҙә лайыҡлы көн итергә ынтылыш тыуҙырыу, меңәрләгән һорауына яуап биреү өсөн файҙаланырға тейешбеҙ, – тине һүҙен йомғаҡлап Гөлфиә Янбаева.\n"Шоңҡар" журналы мөхәррире Азамат Юлдашбаевтың башҡорт телендәге киң мәғлүмәт сараларына арналған сығышы бик ҡыҙыҡлы һәм хисле булды. Ул, атап әйткәндә, былай тине:\n— Америка яҙыусыһы Джером Лоуренстың әйткәне бар: “Журналистиканың бурысы – үтә ҡуҙғығандарҙы тынысландырыу һәм үтә тыныстарҙы ҡуҙғытыу”. Егерме беренсе быуат башы журналистикаһына бик тә тап килеп торған һүҙҙәр был. Бигерәк тә башҡорт милли журналистикаһына. Сөнки яңы мең йыллыҡта баҫма матбуғаттың, телевидение, радио һәм Интернеттың йәмғиәттәге роле, милләтте берләштереүҙәге, халыҡты туплауҙағы бурысы айырыуса юғары. Һәм был оло миссия тәү сиратта шул мәғлүмәт сараларында эшләүсе журналистарҙың профессиональ кимәленә бәйле.\nКөн талаптарына яуап бирерлек, замандың социаль заказын үтәй алырлыҡ, замандаштарыбыҙҙың талапсан зауығын, сәйәси, ижтимағи ихтыяжын ҡәнәғәтләндерерлек үткер ҡәләмле, тос фекерле, йор һүҙле, осҡор күҙле журналистарыбыҙ бармы?\nҺан йәһәтенән – бар. Был – бәхәсһеҙ. Ә был кадрҙар көн талаптарына яуап бирәме?\nСер түгел — һуңғы йылдарҙа милли баҫмаларҙың тираждары кәмей бара. Сәбәптәрҙең береһе –журналистарҙың профессиональ әҙерлеге. Бөгөн мәғлүмәт баҙары шул тиклем бай, бер үк яңылыҡты һәр тарафтан ишетергә, күрергә, уҡырға мөмкин. Шуға күрә әле төп принциптарҙың береһе: нимә яҙыуың ғына түгел, нисек яҙыуың да мөһим. Йәғни, авторҙың яҙыу һәләтенән башҡа фекерләү ҡеүәһе, уйлау даирәһе, уның интеллектуаль кимәле, стиль үҙенсәлеге талап ителә. Йыл һайын башҡорт журналистикаһы факультетын егерме биш-утыҙ студент тамамлай. Тик, үкенескә күрә, бөгөн редакцияларға эшкә килгән йәш белгестәрҙең күбеһе тик бирелгән темаға инша яҙырға ғына һәләтле.\nЙәнә бер күренеште билдәләргә кәрәк: биш йыл дауамында журналистика нескәлегенә төшөнгән студент районға ҡайтырға ашыҡмай. Ошо фонда яҡын арала билдәле кадрҙар мәсьәләһе тыуыуы ла мөмкин.\nАзамат Юлдашбаев, Гөлфиә Янбаева кеүек үк, һуңғы йылдарҙа аналитик журналистиканың, публицистиканың юғалып барыуын әсенеп билдәләне. Уның әйтеүенсә, әүҙем, яугир публицистика заманы үтте, тип ирәүәнлеккә бирелеп китергә ярамай.\nӘлбиттә, Башҡортостан Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ профессиональ әҙерлек проблемаһын күрмәй ҙә, белмәй ҙә тип әйтеп булмай. Төрлө йүнәлешле, төрлө маҡсатлы уҡыуҙар, курстар, семинарҙар үткәрелеп тора. Мәҫәлән, былтыр ғына бик йөкмәткеле, фәһемле һәм көнүҙәк мәсьәләләрҙе күтәргән ике сара-һабаҡтар булған. Тик бында системалы эш кәрәк. Ә бындай эш мәктәптәрҙә профориентацион эштән, юғары уҡыу йорттарындағы заманса маҡсатлы уҡытыуҙан башланырға тейеш. Был йәһәттән уйланырға урын бар.\nИнтернет журналистика юҡ тинем, ә ул булһын өсөн, тәү сиратта, телде лә, компьютер технологияларын да, журналистика үҙенсәлектәрен дә белгән веб-мастерҙар, веб-администраторҙар кәрәк. Ә улар юҡ. Бөгөнгө милли Интернет ресурстарҙы булдырыусы, хеҙмәтләндереүсе белгестәр барыһы ла үҙ аллы өйрәнгән һәүәҫкәр-энтузиастар. Бәлки, берәй уҡыу йорто базаһында, йә шул уҡ БДУ-ның журналистика факультетында бөгөнгө редакцияларҙың ихтыяждарын иҫәпкә алып, журналистиканы, Интернетты\nУл башҡорт интернет журналистикаһын үҫтерергә саҡырҙы, ә бының өсөн, тәү сиратта, телде лә, компьютер технологияларын да, журналистика үҙенсәлектәрен дә белгән веб-мастерҙар, веб-администраторҙар кәрәк. Ә улар юҡ. Бөгөнгө милли Интернет ресурстарҙы булдырыусы, хеҙмәтләндереүсе белгестәр барыһы ла үҙ аллы өйрәнгән һәүәҫкәр-энтузиастар. Бәлки, берәй уҡыу йорто базаһында, йә шул уҡ БДУ-ның журналистика факультетында бөгөнгө редакцияларҙың ихтыяждарын иҫәпкә алып, журналистиканы, Интернетты, журналистиканы өйрәнеүсе 15-20 кешенән торған төркөм төҙөргә кәрәктер. Киләсәктә барыбер интернетһыҙ йәшәй алмаясаҡбыҙ, тип һығымта яһаны Азамат Юлдашбаев.\n"Рәсәй төбәктәрендәге башҡорт телендә сыҡҡан баҫмалар беҙҙең ярҙамға мохтаж", –"Йәшлек" гәзитенең баш мөхәррире Артур Дәүләтбәков докладының асылын ошо һүҙҙәр тәшкил итте. Ул милли баҫмаларҙың милләтте туплауҙағы роленең баһалап бөткөһөҙ булыуын, әммә ниңәлер I, II Бөтә донъя башҡорттары ҡоролтайҙарында милли матбуғат темаһы айырым секцияла ҡаралмауын билдәләне.\n— Ә был күптән өлгөрөп еткән мәсьәлә һәм бөгөнгө һөйләшеүгә күтәрелгән проблемалар ҡоролтайҙың резолюцияһына инер, күрше өлкәләрҙә йәшәгән милләттәштәребеҙҙе сифатлы башҡорт баҫмалары менән тәьмин итеү мәсьәләһе яҡын арала хәл ителер, — тине Артур Дәүләтбәков.\nУның әйтеүенсә, үҙгәртеп ҡороуға тиклем ситтә йәшәгән милләттәштәребеҙҙең башҡорт баҫмаларын алдырып уҡыу мәсьәләһе бик ҡырҡыу торманы. «Башҡортостан», «Ленинсы» гәзиттәрен, «Ағиҙел», «Пионер» журналдарын күрше өлкәләрҙә алдырып уҡыусылар йөҙәрләп түгел, меңәрләп иҫәпләнде. Хатта 1990 йылда айырым сыға башлаған «Йәшлек» гәзитен алдырып уҡыусылар ҙа 2–3 мең тәшкил итте. Тик Рәсәй почтаһы ла үҙгәртелеп ҡоролғас, йәғни үҙҙәренә күберәк аҡса эшләр өсөн матбуғат баҫмаларын таратыу хаҡын ҡайырып ала башлағас, яҙылыусылар һаны ҡырҡа кәмене. Мәҫәлән, «Йәшлек» гәзитенә Силәбе, Һамар, Һарытау, Мурманск, Липецк, Ырымбур өлкәләрендә, Ханты-Манси, Ямал–Ненец Автономиялы Округтарында, Мәскәү, Санкт-Петербург ҡалаларында, Красноярск, Пермь крайында, Татарстан, Удмурт Республикаларында алдыралар, әммә уларҙың һаны һуңғы йылдарҙа 75-тән 200-гә тиклем генә дана тәшкил итте. Башҡа баҫмалар менән дә шул уҡ хәл.\nХәҙерге ваҡытта Рәсәйҙең биш төбәгендә генә үҙҙәренең башҡорт телендә нәшер ителгән гәзиттәре бар. Ырымбур өлкәһендә – «Каруанһарай» (мөхәррире – Салауат Ғайса улы Аҡдәүләтов), Пермь крайында – «Пермь башҡорттары» (мөхәррире Вил Тимерғәле улы Мөхәмәтйәнов, Фәйрүзә Фаяз ҡыҙы Йоносова), Һамар өлкәһендә – «Ырғыҙ» (мөхәррире – Сәлимә Басир ҡыҙы Игенбәтова-Краснова), Силәбе өлкәһендә – «Уралым» (мөхәррире – Флүзә Фәтҡулла ҡыҙы Ғайсина), Ҡурған өлкәһендә – «Замандаш» (мөхәррире – Игорь Александрович Быков). Ә бер нисә йыл элек кенә башҡорт баҫмаларының һаны 14-кә барып етә ине. Тағы ла «Челябинский рабочий» гәзитенең «Башҡорт» полосаһын билдәләп үтер инем. Был бит айына ике тапҡыр сығып килде лә, тағы туҡтап ҡалды.\nУрындағы баҫмалар бер нисә кешенең инициативаһы һөҙөмтәһендә генә донъя күреп килә. Мәҫәлән, Ырымбур өлкәһенең «Каруанһарай» гәзите мөхәррире Салауат Аҡдәүләтов гәзиттең тәүге һандарын Башҡортостанда, Ғафури районының «Табын» гәзите редакцияһында баҫтыра.\nҺуңғы йылдарҙа БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ күрше өлкәләргә күп кенә ярҙам итте. Ҡулдан килгәнсә ҡағыҙҙан алып компьютер техникаһы, диктофондар, фотоаппараттар, лицензиялы башҡортса шрифттар бирҙе. Шулай уҡ һәр гәзит идаралыҡ ҡарамағында республика, район баҫмаларына беркетелгән.\n«Йәшлек», «Йәншишмә», «Аманат», «Башҡортостан уҡытыусыһы», «Башҡортостан ҡыҙы», «Ватандаш», Асҡын районының «Надежда» баҫмаларының мөхәррирҙәре күрше төбәктәргә командировкаларға сығып, «түңәрәк өҫтәл»дәр үткәреп, редакцияларҙың эшмәкәрлеге менән танышып, уларға методик яҡтан ярҙам күрһәтеп ҡайтты.\nАртур Дәүләтбәков "Йәшлек" гәзитенең Бөтә донъя башҡорттары ҡоролтайының Башҡарма комитеты менән берлектәге эшмәкәрлеген айырым билдәләп үтте. Әле тәүге ҡоролтай үтмәҫ борон гәзиттең ул ваҡыттағы баш мөхәррире Нияз Сәлимов журналистарҙы ай һайын тиерлек башҡорттар йәшәгән төбәктәргә командировкаларға йөрөтә торғайны.\nГәзит эсендә «Ҡоролтай» гәзитендә Башҡарма комитеттың эшмәкәрлеге, күрше өлкәләрҙә йәшәүсе башҡорттарҙың хәле, көнитмеше сағылды. 2008 йылда «Йәшлек»тә ҡыуаныслы ваҡиға булды – башҡорт матбуғаты тарихында тәүге тапҡыр Силәбе өлкәһе буйынса хәбәрсе пункты асылды.\n— Беҙ бының менән генә туҡталып ҡалырға йыйынмайбыҙ, — тине "Йәшлек" йәштәр гәзитенең баш мөхәррире. — Алдан әйткәнемсә, күрше өлкәләрҙә башҡорт баҫмалары насар таратыла. Сәбәптәре төрлө: гәзит һуңлап килә, өҫтәүенә, күрше төбәк булғанға күрә, яҙылыу хаҡы ла 50-80 һумға ҡиммәтерәк килеп сыға. Ошоларҙы иҫәпкә алып, Силәбе өлкәһендә йәшәүсе 166 мең 372 башҡортто сифатлы баҫма менән тәьмин итеү маҡсатында «Йәшлек-Силәбе» гәзитен ойошторорға тәҡдим итәбеҙ. Йәғни 3–4 хәбәрсе Силәбе өлкәһенән материалдар туплап, Өфөгә ебәрә, ә «Йәшлек» гәзитенең 16 битлек аҙналыҡ сығарлышының 4 битен Өфөлә редакцияла версткалап, Силәбе типографияһында баҫтырғанда, гәзиттең үҙҡиммәте лә кәмер, Силәбе башҡорттары сифатлы башҡорт баҫмаһын алып һөйөнөр ине.\nАртабан ошондай уҡ алым менән башҡорттар күп йәшәгән башҡа өлкәләргә лә гәзит сығарыу мөмкинлеген ҡарарға кәрәк.\nАсҡын районының "Надежда" гәзите мөхәррире Фәйрүзә Йоносова үҙенең сығышында һәр райондың башҡорт телендәге үҙенең гәзите булырға тейешлеген һыҙыҡ өҫтөнә алды. Асҡын районында "Надежда" гәзите 2002 йылдан алып башҡорт телендә нәшер ителә, һәм ошо арала тап ошо гәзит арҡаһында район кешеләренең күбеһе үҙен ысын башҡорт итеп тойған, тыуған яғының тарихын, тамырҙарын асыҡлаған.\nФилология фәндәре докторы, профессор, “Ағиҙел” журналының бүлек мөдире Фәнил Күзбәков үҙенең докладында башҡорт телендә нәшер ителгән баҫмаларға тулы анализ яһаны. Ул ҡаты тәнҡит менән сығыш яһаны. Фәнил Күзбәков, атап әйткәндә, республикала башҡорт телендәге киң мәғлүмәт саралары үҫеше буйынса милли программа әҙерләү, шулай уҡ Республика милли матбуғат проблемаларын өйрәнеү буйынса бойондороҡһоҙ үҙәк, альтернатив ваҡытлы баҫма (радио, телевидение каналы) ойоштороу кәрәклеген билдәләне.\n"Китап" нәшриәте директоры Зөфәр Тимербулатов сығышында башҡорт китабын һатыуға сығарыу, уны киң ҡатлам уҡыусыға алып барып еткереү – бөгөн көнүҙәк мәсьәлә булыуын һыҙыҡ өҫтөнә алды. Уның фекеренсә, был эштә дәүләт системаһы кәрәк. Урындарҙа иһә был мәсьәләне хәл итеү Бөтә донъя башҡорттары ҡоролтайының төбәк бүлексәләренең әүҙемлегенә лә бәйләнгән.\nСекцияла ҡатнашыусылар шулай уҡ "Башҡортостан" Дәүләт телерадиокомпанияһының мәктәп-студияһы директоры Шәүрә Ғилманованың ("Яңы тарихи шарттарҙа милли телевидение һәм радио: үҫеш перспективалары"), Башҡортостан Республикаһы Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ начальнигы урынбаҫары Артур Иҙелбаевтың ("Милли матбуғатта яңы мәғлүмәт технологиялары") һәм башҡаларҙың докладтарын ҙур ҡыҙыҡһыныу менән тыңланы.\nҺөҙөмтәлә, докладта һәм фекер алышыуҙа яңғыраған тәҡдимдәрҙе индереп, резолюция ҡабул ителде.\nАлик Шакиров, Айгөл Шәрәфетдинова | фото: Олег Яровиков автор: Алик Шакиров, Айгөл Шәрәфетдинова | фото: Олег Яровиков\nТеги: киң мәғлүмәт саралары, Бөтә донъя башҡорттары ҡоролтайы


Бөйөк Еңеүҙең 75 йыллығы алдынан Башҡортостанда 29 меңгә яҡын кеше өҫтәмә түләүҙәр аласаҡ | ГТРК «Башкортостан» — Новости Уфы и РБ\n17 апреля 2020 — 23:13 ГТРК «Башкортостан»\nБыл турала республиканың Ғаилә, хеҙмәт һәм халыҡты социаль яҡлау министрлығынан белдерәләр. Өҫтәмә түләүҙәр Бөйк Ватан һуғышы ветерандары, тел хеҙмәткәрҙәренә, Һуғышта ҡатнашып һәләк, инвалид булғандарҙың ғаилә ағзаларына тәғәйенләнә.\nБөйөк Ватан һуғышы ветерандарына Башҡортостан үҙ ҡаҙнаһынаН өҫтәмә 25-әр мең һум бирә. Бынан тыш, һуғышта һәләк булған, йә иһә инвалид булып ҡайтып вафат булған яугирҙәрҙең ғаиләләренә республика бюджеты тағы бишәр мең һум өҫтәй.\nТөбәктә “Тыл хеҙмәткәре” таныҡлығы булған 20 меңгә яҡын кешегә лә Бөйөк Еңеүҙең 75 йыллығы алдынан өҫтәмә түләүҙәр ҡарала.


Яратҡан эше килем бирә\n28 Апрель 2018, 13:01\nҺарыҡтар ҡарауға һәм ашауға ярайһы уҡ талымһыҙ, шуға күрә һарыҡсылыҡ малсылыҡтың иң популяр тармағының береһе булып иҫәпләнә.\nҒүмәр ауылынан Миңлегөл Яхина хаҡлы ялға сыҡҡас, малсылыҡ менән шөғөлләнергә ҡарар итә.\n– Мин шунда уҡ һарыҡ үрсетеүҙе һайланым, – тип һөйләп алып китте хужабикә. – Эш башлап, үҙ крәҫтиән (фермер) хужалығымды асҡас, “Эш башлаусы фермер” программаһында ҡатнашыуға документтарымды бирҙем. 2014 йылда 1500 мең һум алдым. Был аҡсаның ярҙамы бик ваҡытлы булды. Уға мин трактор, роторлы сапҡыс, КУН, әйләндергес һәм пресс-йыйғыс, шулай уҡ һыуытҡыс һәм һауыу аппараты һатып алдым.\nҺарыҡтар һаны хәҙер 200 башҡа етә. 177 га ер ҡуртымға алынған, унда йыл һайын бесән әҙерләнә.\nФермерҙың төп ярҙамсыһы – ире. Техникаға идара итеү һәм ҡарап тәрбиәләп тотоу – уның бурысы. КФХ штатында төрлө эштәр башҡарыусы ике кеше тора, улар – Нурғәли Камалов һәм Фәнис Ханов. Йәйгеһен хужалыҡ эшендә балалар ҙа ҡатнаша.\nТөп килем сығанағы – ит һатыу. Былтыр яҡынса 120 мең һумлыҡ һарыҡ ите һатылған. Фермер-ҙың күңелен ҡырған берҙән-бер нәмә – һарыҡ тиреләрен тапшырыр урын булмау. Уларҙы утилләштерергә тура килә, ә бит улар өҫтәмә килем сығанағы була алыр ине…\n– Эшем оҡшай, – тип уртаҡлаша Миңлегөл Яхина. – Һарыҡсылыҡтың үҙ ауырлыҡтары бар, әлбиттә, ләкин алты йылда шундай эшкә күнектем, шуға күрә әлегә эште туҡтатырға йыйынмайым.


Ҡануниәткә үҙгәрештәр - Бөтә донъя юристар! Интернет-кафе адвокат менән юридик.\nБөтә донъя юристар! Интернет-кафе адвокат менән юридик.\nТәжрибә өсөн һәйбәт уҡып, беҙ һеҙҙе яңынан баҫылған был курсты өйрәнеү мобиль версияһы тәҡдим ителде. Нисек ҡотолорға ҡиммәтле корпоратив идара итеү һәм граждандарҙың суд тикшереүҙәре яҡшы кимәлдә булмауға ҡарамаҫтан, улар өсөн ғәмәлдә үтәлешен тәьмин итергә тейешДәүләт ойошмалары федераль закон һәм талаптарына тап килергә тейеш, йәғни булған мөнәсәбәттәр, бизнес алып барыу һәм уларҙы үҙе эшләгән.\nТөрлө мәсьәләләр буйынса закон сығарыу акттарына, хеҙмәт мөнәсәбәттәре менән бәйле, тигеҙ мөмкинлектәренең төрлөлөгө һәм мәшғүллек(РВЗ), сәләмәтлек һәм именлеген баҫҡынсылар һәм позитив.\nҺәм иң мөһиме иҫәпкә алғанда, беҙ ҡасан һайлар, ойошма йәки закон ҡабул ителһен өсөн, беҙҙең хеҙмәткәрҙәр менән тап килә һәм тирә-яҡ мөхит йәки уның янында.\nҺәр ойошма буйынса-н реакцияһы төрлөсә үҙгәртелде, әммә шул уҡ ваҡытта етәкселеге инанырға тейеш, тип яуап бирәләр һәм был уларға сәйәсәте һәм процедуралар ҡулланыуҙы ҡануниәтендәге үҙгәрештәрҙе, эш биреүселәр һәм хеҙмәткәрҙәр өсөн файҙалы буласаҡ.\nЗакон һәм закон сиктәрендә яҡлау өсөн ойошмаға менән проблема булырға тейеш, булырға мөмкин булып эшләй. Кеше хоҡуҡтарын яҡлау өлкәһендә ҡануниәтте дискриминация кеше өсөн Улар бер тигеҙ булырға тырышыуына ҡарамаҫтан гарантиялана характеристика яҙырға ("дискриминациялауҙы тыйыу өсөн нигеҙ"), мәшғүллеккә йәлеп итеүсе тарихи йәки тиҫкәре ҡарата стереотип. процедуралар, ойошма уларҙы тормошҡа ашырыуға йүнәлтелгән: һаулығын тәьмин итеү, хеҙмәткәрҙәрҙең именлеге һәм хәүефһеҙлеге, хеҙмәткәрҙәрҙең һаулығын һаҡлау һәм хәүефһеҙлек өсөн ҡурҡыныс түгел, хеҙмәткәрҙәр өсөн эш урындарында хәүефһеҙ һәм сәләмәт булыу-яҡ мөхиткә хәүеф менән тәьмин бөтөрөүҙә ҡатнашыусыларға ярҙам хеҙмәткәрҙәре s стандарты әҙерләнгән һәм тормошҡа ашырыу тураһында һәм Профессиональ һаулыҡ һәм именлек (УВБ) йәки эш урындарының хәүефһеҙлеген һәм һаулығын (СЗЖ) - был өлкәлә хәүефһеҙлеге менән бәйле, халыҡтың һаулығын һәм именлеген һаҡлау, йәки эшкә эшендә ҡатнашты. Федераль ҡануниәткә тап килергә тейеш мөнәсәбәттәргә һәм дәүләт ойошмалары, бизнес алып барыу һәм уларҙы үҙе эшләгән. Атап әйткәндә, хеҙмәткәрҙең ойошмаға ҡарата закон үтәлергә тейеш кеүек, һәм ҡаралырға тейеш һуң ҡарай, сөнки эш урын килгән, һәм улар өсөн шулай дискриминацияға дусар булып, уларҙың хоҡуғы боҙола. Төрлө закон акттары бар, ул ҡоласлы-һыу өлкәһендә хеҙмәт мөнәсәбәттәре менән бәйле, эшкә буйынса мөмкинлектәренең төрлөлөгө һәм тигеҙ, хәрәкәт хәүефһеҙлеген һәм һаулығын ыңғай һәм оккупация. Был процедураны үткәрергә тейеш аңларға тейеш, шул саҡта етәкселеге һәм сәйәсәт һәм акттары тарафынан гарантиялана, ойошма был законды үтәмәй. Тигеҙ мөмкинлектәр һәм хоҡуҡтарын яҡлауға йүнәлтелгән һәм уларҙың төрлөлөгөн тәьмин хеҙмәткәрҙәре хеҙмәт ҡануниәтенә дискриминироваться етәкселеге һәм коллегалары түгел. Ойошма етәкселеге сәйәсәте һәм процедура эшләнә һәм тормошҡа ашырырға тейеш, килешергә өсөн гарантия бирә, тип әйтеү дөрөҫ һәм аныҡ төрлөлөгө һәм ойошмалары хеҙмәткәрҙәренең коллектив эсендә дөйөм алғанда, һәм намыҫлы. Дискриминация формаһына ҡабул итә алам: эштән баш тартыуҙы ҡыҫҡартыуҙы һәм социаль өлкәлә өҫтөнлөклө акцияларын тапшырыу енси домогательство мәшғүллек шундай уҡ мөнәсәбәт. уҡыусыларҙың һаулығын һаҡлау һәм хәүефһеҙлек хеҙмәте льготалар һәм пособиелар ҡарағанда хеҙмәткәрҙәр, етәкселәр менән тәьмин итергә тейеш, процедура һәм сәйәсәте өсөн, уларҙы ойошмаларға тормошҡа ашырыуға йүнәлтелгән: һаулығын тәьмин итеү, хеҙмәткәрҙәрҙең именлеге һәм хәүефһеҙлеге, хеҙмәткәрҙәрҙең һаулығын һаҡлау һәм хәүефһеҙлек өсөн ҡурҡыныс түгел, хеҙмәткәрҙәр өсөн эш урындарында хәүефһеҙ һәм сәләмәт булыу-яҡ мөхиткә хәүеф менән тәьмин бөтөрөүҙә ҡатнашыусыларға ярҙам хеҙмәткәрҙәре s стандарты әҙерләнгән һәм тормошҡа ашырыу тураһында һәм.\nХЕҘМӘТ ХОҠУҠТАРЫ БУЙЫНСА ЮРИСТ КОНСУЛЬТАЦИЯЛАРЫ\nGRATIS ADVOKAT KONSULTASJON\n© 2021 Бөтә донъя юристар! Интернет-кафе адвокат менән юридик.


19 Ғинуар 2018, 17:14\nБыл проектта үҙ көсөн әҙәбиәттә һынап ҡарарға теләгән 14 йәштән 25 йәшкә тиклемге һәр кем ҡатнаша ала. Бер ниндәй ҙә сикләүҙәр юҡ. Бының өсөн бары «Бәйләнештә» селтәрендәге «Башҡортостан әҙәбиәте» төркөмөндәге (https://vk/ com/rbgodliteratura) ғаризаны тултырып, litshkola@ mail.ru электрон адресына ебәрергә кәрәк. Шулай уҡ союздың почтаһына ла һалырға була. Әлбиттә, үҙ ижад өлгөгөҙҙө ебәреү мөһим. Ҡатнашыусыларҙың башҡорт, урыҫ һәм татар телдәрендәге ҡулъяҙмалары республикабыҙҙың билдәле әҙиптәре тарафынан тикшереләсәк һәм баһаланасаҡ, уларға тейешле баһа һәм кәңәштәр биреләсәк. Шулай уҡ проект барышында йәш ижадсылар өсөн оҫталыҡ дәрестәре, семинарҙар, төрлө осрашыуҙар ҙа үткәреү ҡаралған. Һәр кем бында үҙен ҡыҙыҡһындырған һәм борсоған һорауҙарға яуап табасаҡ һәм артабан дәртләнеп ижад итеүгә этәргес аласаҡ.\nКөсөн һынаусылар араһынан 30 иң өмөтлө йәш ижадсы был проекттың еңеүсеһе итеп билдәләнәсәк. Улар өсөн баш ҡалабыҙ Өфөлә бүләкләү тантанаһы үтәсәк, шулай уҡ музей һәм театрҙарға сәйәхәт, халыҡ шағирҙары менән осрашыуҙар ҙа ҡаралған. Был йәштәр Башҡортостан Яҙыусылар союзының йәштәр бүлеге исемлегенә индереләсәк һәм халыҡ-ара сараларҙа ҡатнашыу хоҡуғына эйә буласаҡ. Мәҫәлән, былтыр Ҡырымға һәм Төркиәгә сәйәхәт ойошторолдо һәм республикабыҙҙан бер төркөм йәш ҡәләмдәштәребеҙгә унда барып ҡайтыу бәхете тәтене.\nӘйткәндәй, еңеүселәрҙең ижады тупланған айырым йыйынтыҡ сығарыу ҙа күҙ уңында тотола. Ҡулъяҙмалары юғары кимәлдә тип табылғандарҙың ижад емештәре Зәйнәб Биишева исемендәге «Китап» нәшриәтенең «Йәштәр тауышы» серияһында баҫылыуға тәҡдим ителәсәк. Шуға ла әҙәбиәт менән ҡыҙыҡһынған, ҡәләм тибрәтеп ҡараған һәр йәш кешене ошо проектта үҙ көсөн һынап ҡарарға саҡырабыҙ. Әйҙәгеҙ, әүҙемерәк булайыҡ, дуҫтар!


Күвейт — Башҡорт Википедияһы\n29°22′00″ с. ш. 47°38′00″ в. д.HGЯO\n(Күвәйт битенән йүнәлтелде)\nدولة الكويت Давла́т эль-Куве́йт\nҮҙаллылыҡ датаһы 19 июнь 1961 (Бөйөк Британиянан)\n26 февраль 1991 (Ираҡтан)\nБаш ҡала Әл-Күвәйт\nИдара итеү төрө конституция монархияһы\nДжабәр әл-Мөбәрәк әл-Хәмәд ас-Сабах.\n• Бөтәһе 152\n3,566 млн чел. (136)\nВалюта Күвейт динары\nКод ISO KW\nМОК коды KUW\nКүвейт (ғәр. كويت), рәсми исеме Күвейт Дәүләте (ғәр. دولة الكويت; Давла́т эль-Куве́йт), — Азиялағы, Яҡын Көнсығыштағы дәүләт (эмират). Ираҡ менән төньяҡтан һәм көнбайыштан, Сәүд Ғәрәбстаны менән көньяҡтан сикләшә. Көнсығышта Фарсы ҡултығында йыуыла. Баш ҡалаһы Әл-Күвәйт.\nНефттең мөһим экспортёры, ОПЕК ағзаһы.\n3 Хакими бүленеше\n4 Географик билдәләмә\n5.1 Тышҡы сауҙа\nТөп мәҡәлә: Кувейт тарихы\nКүвейткә XVIII быуатта Нәҗддән күсеп килгән Анаиз бәдәүи ҡәбиләһенән бер төркем тарафынан нигеҙ һалына. Улар Тигр йылғаһы тамағынан түбәндәрәк Бәну Халидҡа нигеҙ һалалар. Уның башына 1762 йылда Күвейттең беренсе әмире Сабах I баҫа.\nУңышлы ерҙә урынлашыуы сәбәпле Бәну Халид сауҙа үҙәгенә әүерелә һәм Хәлеб, Бағдад һәм Ғосманлы дәүләте менән сауҙа итә башлый.\nТора-бара Күвейт Ғосманлы дәүләте менән Бөйөк Британия араһында низағ килеп сығыуына сәбәпсе була.\n1899, 23 ғинуар — Британия менән Күвейт араһында шартнамә төҙөлә. Был шартнамә буйынса Күвейттың тышҡы сәйәсәте һәм хәүефһеҙлек идараһы Британия ҡулына күсә.\n1913, 27 октябрь — шәйех Мөхәммәт Британияға Күвейт нефтен монополия булараҡ сығарырға рөхсәт бирә.\n1914 — Британия Күвейтты үҙ протектораты аҫтындағы бәйһеҙ дәүләт булараҡ ҡабул итеүсе шартнамә имзалай.\n1927 — Күвейттың әлегәсә үҙгәрешһеҙ һаҡланып ҡалған сиктәре билдәләнә.\n1961, йәй — Британияның һуңғы ғәскәрҙәре Күвейттан сыға.\n1961, 19 июнь — Күвейт бәйһеҙлеген иғлан итә. 1980-се йылдарҙа Иран-Ираҡ һуғышында Ирандың Ислам революцияһын Күвейтҡа йәйелдерүенән ҡурҡып, Ираҡ яҡлы була.\n1990, 2 август — Ираҡ Күвейтты баҫып ала.\n1991, ғинуар — февраль — Күвейт нефтенең төп һатып алусыһы булған АҠШ, коалиция төҙөп, Күвейтты азат итә. Ираҡтыҡылар бик күп нефть сығарыу яйланмаларына ут төртөп китәләр.\nАҠШ хәрби көстәре осҡостары Күвейттың янып ятҡан нефть манаралары өҫтөндә\n1962 йыл ҡабул ителгән конституция буйынса Кувейт кннституциялы монархия..\nДәүләт башлығы — Әмир, шәйех Сабах әл-Әхмәт ас-Сабах. Әмир хөкүмәттте тәғәйенләй. Ул уны тарҡата ла ала. Закон проекттарына ҡул ҡуя, шулай уҡ уларҙы эшләп еткереү өсөн мәжлескә кире ҡайтара ала. Әмир-Кувейт Ҡораллы көстәре баш сардары (командующий). Ул Кувет армияһының мөһим постарын тәғәйенләй. Конституцияға ярашлы әәмир тейелгеһеҙлек хоҡуғына эйә.Әммә СМИ буйынса тәнҡитләү рөхсәт ителгән.\nУнан тыш әмир принц тажын тәғәйенләй. Тик уның кандидатураһы етәкселек иткән ғаилә ағзалары тарафынан һәм милләттәр ассамблеяһы тарафынан хупланған булырға тейеш. Әгәр ҙә ассамблея әмирҙең тәҡдим иткән кандидатураһына ҡаршы тауыш бирһә, әмир хакимлыҡ иткән ғаиләнән өс кандидат тәғәйенләргә бурыслы. Асамблея өсәү араһынан береһен һайлай.\nӘмир хакимлыҡ итеүселәр ғаиләһенән премьер -министр тәғәйенләй. Үҙ сиратында премьер-министр хөкүмәт вазифаларын тәғәйенләй. Бар министрҙар —— ассамблея ағзалары булып тора. Кәмендә шуларҙың береһе һайланып ҡуйылған булырға тейеш. Өҫтөнлөклө министрҙар хакимлыҡ иткән ғаиләнән.\nЗакон сығарыусы власть әмиргә һәм бер палаталы Милли мәжлескә ҡарай «Маджлис аль-Умма» (Национальная Ассамблея). 50 депутат дүрт йыллыҡ мөҙҙәт менән дөйөм халыҡ һайлауҙарында һайлана. Тағы ла 15 депутат премьер-министр тарафынан тәғәйенләнә. Сәйәси фирҡәләр тыйылған.\nШулай уҡ Кувейтта ирҙәр менән бер рәттән ҡатын-ҡыҙҙар ҙа сәйәси хоҡуҡҡа эйә.\nХакими бүленеше[үҙгәртергә | вики-тексты үҙгәртергә]\nКувейт алты провинцияға (мөхәфәзәт; берлектә. — мөхәфәзә) бүленгән, улар тағы ла райондарға бүленәләр.\nГеографик билдәләмә[үҙгәртергә | вики-тексты үҙгәртергә]\nТөп мәҡәлә: Күвейт географияһы\nКүвейт Ғәрәбстан ярымутрауының төньяҡ-көнбайышында һәм Фарсы ҡултығының Бубиян, Файлака, Варба, Куббар, Кару, Умм-эль-Марадим утрауҙарында урынлашҡан.\nКүп өлөшөн сүллек ҡаплаған. Ландшафты тигеҙлек, әҙ-мәҙ ҡалҡыулыҡтар бар. Диңгеҙ кимәленән иң бейек урын илдең көнбайышында 290 м.\nКүвейттың үҙ баһаламаһы буйынса ул нефть ятҡылыҡтарына бик бай. 102 миллиардов баррел тирәһе запасы бар. Был донъя нефтенең 9%-ты. Нефть Күветҡа ЭТП-ның 50%-тын, экспорт килеменең 95%-тын һәм дәүләт бюджетының 95 % тәшкил итә.\n2009 йыл Күветтың ЭТП яҡынса 146 млрд долл.тәшкил иткән, йн башына килем 54,1 мең долл. (донъяла 7-се урын)\n2008 йыл экспорты — 86,9 млрд долл., төп килем нефттән һәм нефть продукцияһынан, ашламаларҙан.\nТөп һатып алыусы дәүләттәр — Япония 18,5 %, Көньяҡ Корея 14,7 %, Һиндостан 10,9 %, Тайвань 9,8 %, АҠШ 9 %, Сингапур 8 %, Китай 6,1 %\n2008 йыл импорты — 22,9 млрд долл.: аҙыҡ-түлек, төҙөлөш материалдары, транспорт саралары һәм уларға запас өлөштәр, кейем-һалым.\nТөп тәьмин иткән илдәр — АҠШ 11,7 %, Япония 9,1 %, Германия 8 %, Ҡытай 7,5 %, Сәүд Ғәрәбстаны 6,9 %, Италия 4,7 %.\nАвтомобиль юлдары оҙонлоғо 5749 км, шуларҙың 4887 км ҡаты ҡатлам менән түшәлгән. Илдә тимер ююлдары юҡ. Шуға күрә сәйәхәтселәр автомашиналарҙа сәйәхәт итә..\nХалыҡ һаны 2,8 млн кеше (2010 йылғы баһа буйынса) Төп халыҡ Күвейт ғәрәптәре (улар үҙҙәренең шәжәрәләре буйынса 1920 йылға ҡәҙәре иҫбат итә алалар)тик 45 % ҡына тура килә. Башҡа халыҡтарҙан 35 % башҡа ғәрәп илдәренән, Пакистандан һәм Һиндостандан килеүселәр 9 %, Ирандан килеүселәр 4 %, 7 % халыҡ илдә йәшәһә лә ватандашлығы (гражданство) юҡ. Годовой прирост — 3,5 % (в значительной степени за счёт иностранных рабочих — 1,6 %).\nТыуым — бер ҡатынға 2,7 тыуым тура килә.\nРәсми тел — ғәрәп теле, шулай уҡ инглиз теле лә киң генә таралған..\nҠала халҡы — 98 %.\nӘл-Күвейттағы MarineTime музейы.\nКүвейт Сәүд Ғәрәбстаны менән күршеләш кенә булһалар ҙа, илдә ислам кейеме кейеү мотлаҡ түгел. Күп ирҙәр шайтанашыҡҡа хәтле генә балаҡлы салбар, туҡыманан, йөндән йәки мамыҡтан туҡылған тауарҙан тегелгән аҡ күлдәк, күвейт Таубы кейергә ярата. Ҡатын-ҡыҙҙарҙың бик аҙҙары ғына бөтә кәүҙәһен ҡаплап торған ҡара хижап, пәрәнжә кейә, йөҙҙәрен һәм ҡулдарының суҡтарына хәтле ҡаплап йөрөй. Был халыҡ сүллек климатына хас.. Көнбайыш стиле лә күвейт йәштәре араһында популяр.\nБыуаттар буйы Күвейт халҡы өсөн диңгеҙ аҙыҡтары төп рационды алып тора. Фарсы ҡултығы биләмәләрендә йәшәүсе ғәрәптәр Һиндостан менән сауҙа бәйләнешенә инеп, илде тәмләткестәр менән тәьмин итә. Милли аш булып Күвейт мачбус дияйы, мачбус лахам, марак дияй Лахам тора.\nИмауаш ризығы иң популяр тәғәм иҫәпләнә. 74,2 % халыҡ 15 йәштән һимерә башлай, шуға күрә лә кешеләрҙең һимеҙлеге буйынса ил донъя кимәлендә һигеҙенсе урында тора.\nКүвейт архитектураһы ислам архитектураһынан илһам алған. Иң данлыҡлы төҙөлөш төрө — Күвейт манаралары. Улар швед архитекторы Суне Линдстрем тарафынан эшкәртелгән. Был манаралар мәсет манаралары һәм хәҙерге конструкциялар менән аралыштырып төҙөгән.\nКувейтты азат итеү көнө\n↑ Ҡалып:Красные ссылки\nГустерин П. В.: Города Арабского Востока. — 2007.\nКүвейт Open Directory Project (dmoz) һылтанмалар каталогында.\nhttps://ba.wikipedia.org/w/index.php?title=Күвейт&oldid=896212 ҡабул ителгән\nБыл бит һуңғы тапҡыр 23:18 3 июль 2019 үҙгәртелгән.